

**KĖDAINIŲ RAJONO SAVIVALDYBĖS KONTROLĖS IR AUDITO TARNYBA**

**AUDITO ATASKAITA**

DĖL KĖDAINIŲ RAJONO SAVIVALDYBĖS 2017 METŲ KONSOLIDUOTŲJŲ FINANSINIŲ ATASKAITŲ RINKINIO IR

SAVIVALDYBĖS BIUD ŽETO IR TURTO NAUDOJIMO

2018 m. birželio 19 d. Nr.K7 - 3

Kėdainiai

Auditas atliktas, vykdant

Savivaldybės kontrolieriaus

2017 m. rugpjūčio 28 d. įsakymą Nr. K1-9

Auditą atliko:

Tarnybos patarėja Vilma Unikienė

Tarnybos patarėja Rūta Lukoševičienė

Vyriausioji specialistė Jurga Volkovaitė

Su audito ataskaita galima susipažinti

Kėdainių rajono savivaldybės interneto puslapyje

Adresu: [www.kedainiai.lt](http://www.kedainiai.lt)

**TURINYS**

PAGRINDINIAI ATASKAITOS FAKTAI...........................................................................3

SANTRAUKA........................................................................................................................4

ĮŽANGA.................................................................................................................................8

AUDITO REULTATAI..........................................................................................................9

1. Savivaldybės biudžeto vykdymas
   1. Biudžeto įvykdymo rodikliai ir bendrosios tendencijos 9
   2. Savivaldybės biudžeto pajamos 9
   3. Savivaldybės biudžeto išlaidos 12
2. Savivaldybės skolos...................................................................................................15
   1. Savivaldybės mokėtinos ir gautinos sumos 15
   2. Skolinimosi rodikliai 16
3. Savivaldybės biudžeto vykdymo ataskaitų rinkinys..................................................16
   1. Savivaldybės biudžeto pajamų ir išlaidų plano vykdymo ataskaita 16
   2. Savivaldybės biudžeto išlaidų sąmatos vykdymo ataskaitų rinkinys 17
   3. Savivaldybės biudžetinių įstaigų biudžeto išlaidų ataskaitų rinkiniai 17
4. Savivaldybės konsoliduotųjų ataskaitų rinkinys........................................................17
   1. Konsoliduotųjų finansinių ataskaitų rinkinio vertinimas 17
   2. Savivaldybės veiklos finansiniai rezultatai 18
5. Savivaldybės lėšų ir turto valdymas, naudojimas ir disponavimais jais....................20
   1. Savivaldybės administracijos direktoriaus rezervas 20
   2. Savivaldybės mero fondas 20
   3. Kelių priežiūros ir plėtros programos lėšų panaudojimas 21
   4. Sutartinių įsipareigojimų vykdymas 21
   5. Lėšos, skirtos administracijos vykdomoms programoms 22
   6. Audito rezultatai savivaldybės biudžetinėse įstaigose 24

REKOMENDACIJŲ ĮGYVENDINIMO PLANAS................................................................27

PRIEDAI................................................................................................................................29

1 priedasAudito apimtis ir metodai 29

2 priedas Savivaldybės biudžeto išlaidų vykdymas pagal valstybės funkcijas 32

3 priedas Programos „Sveikatos apsauga“ lėšų panaudojimas 33

4 priedas Kūno kultūros ir sporto veiklos projektų sąrašas 36

PAGRINDINIAI ATASKAITOS FAKTAI

|  |  |  |  |
| --- | --- | --- | --- |
| 158,67 | 3,96 | 46,47 | 47,28 |
| mln. Eur | mln. Eur | mln. Eur | mln. Eur |
| Savivaldybės  turtas | Savivaldybės  įsipareigojimai | Savivaldybės  biudžeto pajamos | Savivaldybės  biudžeto išlaidos |

|  |  |
| --- | --- |
| 49 | Subjektų duomenys konsoliduoti  KFAR |
| 57 | Subjektų duomenys konsoliduoti  BVA |
| 32,9 proc. | Turto duomenų teisingumo finansinių atskaitų rinkinyje negalime patvirtinti |
| 263,8 tūkst. Eur | 2018 m. sausio 1 d. esantis įsiskolinimas (mokėtinos sumos, išskyrus sumas paskoloms grąžinti) didesnis už 2017 m. sausio 1 d. įsiskolinimą. Neatitinka Lietuvos Respublikos 2017 metų valstybės biudžeto ir savivaldybių biudžetų finansinių rodiklių patvirtinimo įstatymo 13 str. 3 dalis. |
|  |  |
|  |  |

SANTRAUKA

**Audito tikslas ir apimtis**

Vadovaudamiesi Lietuvos Respublikos vietos savivaldos įstatymo[[1]](#footnote-1) reikalavimais teikti Savivaldybės tarybai išvadą dėl pateikto tvirtinti Savivaldybės konsoliduotųjų ataskaitų rinkinio, Savivaldybės biudžeto ir turto, Viešojo sektoriaus atskaitomybės įstatymu[[2]](#footnote-2) ir Biudžeto sandaros įstatymu[[3]](#footnote-3), atlikome 2017 metų Savivaldybės konsoliduotųjų finansinių ataskaitų ir Savivaldybės biudžeto ir turto naudojimo auditą.

Auditas atliktas pagal Valstybinio audito reikalavimus, tarptautinius audito standartus. Audito ataskaitoje pateikiami tik audito metu atlikti ir nustatyti dalykai, o nepriklausoma nuomonė dėl Kėdainių rajono savivaldybės konsoliduotųjų finansinių ir biudžeto vykdymo ataskaitų rinkinio, dėl Savivaldybės lėšų ir turto naudojimo įstatymų nustatytiems tikslams pareiškiama audito išvadoje.

**Pagrindiniai rezultatai**

**Savivaldybės biudžeto vykdymo ataskaitų rinkinys**

*Savivaldybės biudžeto vykdymo ataskaitų rinkinyje nėra reikšmingų klaidų.*

Biudžeto asignavimai apskaityti pagal funkcinę ir ekonominę klasifikaciją bei lėšų šaltinius. Vadovautasi Lietuvos Respublikos finansų ministro įsakymu[[4]](#footnote-4) patvirtinta Lietuvos Respublikos valstybės ir savivaldybių biudžetų pajamų ir išlaidų klasifikacija.

Kontrolės ir audito tarnybos nuomone, Savivaldybės Biudžeto pajamų ir išlaidų plano vykdymo 2017 m. gruodžio 31 d. ataskaitoje (forma Nr. 1-sav.) ir Biudžeto išlaidų sąmatos vykdymo 2017 m. ataskaita (forma Nr. 2-sav.) bei planų ir programų sąmatų įvykdymo suvestinės ataskaitos visais reikšmingais atžvilgiais parengtos ir pateiktos pagal Lietuvos Respublikos teisės aktus, reglamentuojančius savivaldybių biudžeto ataskaitos sudarymą ir duomenų pateikimą.

*Savivaldybės biudžeto vykdymas*

Savivaldybės 2017 metų patvirtintas biudžetas metų eigoje buvo tikslintas septynis kartus.

Kėdainių rajono savivaldybės biudžeto pajamų ir išlaidų plano vykdymo 2017 m. gruodžio 31 d. ataskaitos (forma Nr. 1-sav.) duomenimis, savivaldybės biudžeto pajamų planas buvo 44 mln. 660,3 tūkst. Eur, įvykdyta 46 mln. 466,9 tūkst. Eur, planas viršytas 1 mln. 806,6 tūkst. Eur.

Didžiausią Savivaldybės biudžeto pajamų dalį sudarė gyventojų pajamų mokestis - 44 proc. (20 mln. 473,7 tūkst. Eur) ir dotacijos 44,6 proc. (20 mln. 732,1tūkst. Eur).

Savivaldybė grąžino valstybės biudžetui 40,4 tūkst. Eur nepanaudotos valstybės biudžeto specialiosios tikslinės dotacijos.

Negauta 157,9 tūkst. Eur planuotų mokestinių pajamų dėl Savivaldybės tarybos sprendimais suteiktų mokesčių lengvatų ir atleidimo nuo mokesčių.

Kėdainių rajono savivaldybės 2017 metų biudžeto išlaidų patikslintas planas 50 mln. 153,1 tūkst. Eur (49 mln. 86,1 tūkst. Eur, t.sk. apyvartos lėšų likutis 1 mln.81,7 tūkst. Eur ir finansinio turto įsigijimo išlaidos (perskolinimas) – 1 mln. 67 tūkst. Eur), įvykdymas 47 mln. 284,9 tūkst. Eur (46 mln. 218,5 tūkst. Eur išlaidų ir 1 mln. 66,4 tūkst. Eur finansinių įsipareigojimų vykdymo (paskolų grąžinimas)) arba 94,28 proc. planuotų išlaidų.

Savivaldybėje vykdoma 11 programų, daugiausia asignavimų skirta programoms: „Švietimas ir ugdymas“ (01) – 47,13 proc. „Socialinės apsaugos plėtojimas“ (03) - 13,92 proc.

Apyvartos lėšų likutis 2017 m. gruodžio 31 d. buvo 5 mln. 708,4 tūkst. Eur, kuris 2018 m. biudžete paskirstytas 2017 m. gruodžio 31 d. susidariusiems įsiskolinimams dengti ir vykdyti savivaldybės veiklai.

*Savivaldybės mokėtinos ir gautinos sumos*

2017-12-31 savivaldybės mokėtinos sumos iš biudžeto lėšų yra 4 mln. 700,8 tūkst. Eur , iš jų 3 mln. 958,8 tūkst. Eur - ilgalaikės paskolos. Savivaldybės mokėtinos sumos per 2017 metus išaugo 263,8 tūkst. Eur.

*2018 m. sausio 1 d. esantis įsiskolinimas (mokėtinos sumos, išskyrus sumas paskoloms grąžinti) didesnis už 2017 m. sausio 1 d. įsiskolinimą (mokėtinas sumas, išskyrus sumas paskoloms grąžinti) 263,8 tūkst. Eur. Pažeista Lietuvos Respublikos 2017 metų valstybės biudžeto ir savivaldybių biudžetų finansinių rodiklių patvirtinimo įstatymo[[5]](#footnote-5) 13 str. 3 dalis.*

Savivaldybės 2017-12-31 gautinos sumos – 1 mln. 316,4 tūkst. Eur. 2017 metais išaugo 1 mln. 204,0 tūkst. Eur. Didžiausią sumą - 1 mln.171,2 tūkst. Eur sudaro Kėdainių rajono savivaldybės administracijos gautinos sumos už komunalinių atliekų tvarkymą.

*2017 metais Savivaldybė keitė rinkliavos, už komunalinių atliekų surinkimą ir tvarkymą, bei administravimo tvarką. Diegiant naują atliekų surinkimo ir atsiskaitymų valdymo informacinę sistemą kilo nesklandumų, dėl kurių nebuvo laiku išsiųstos sąskaitos, už komunalinių atliekų surinkimą. Dėl to susidarė didelė gautina suma iš gyventojų ir įmonių, bei atitinkamai, nebuvo atsiskaityta su įmone, teikiančia komunalinių atliekų išvežimo paslaugas.*

Įvertinus Savivaldybės skolinių įsipareigojimų ir suteiktų garantijų bei paskolų statistinėje 2017 m. gruodžio 31 d. ataskaitoje (forma Nr. 3-sav.–metinė) ir administracijos iždo apskaitos registrų pateiktų duomenų teisingumą, neatitikimų nenustatyta.

**Savivaldybės konsoliduotųjų finansinių ataskaitų rinkinys**

*Savivaldybės konsoliduotųjų finansinių ataskaitų rinkinys*

Atlikus Finansinių ataskaitų rinkinio informacijos apie nuosavybės dalies, tarpusavio sandorių eliminavimo, nederintų operacijų, rankinių įrašų peržiūrą, nustatėme, kad atskleista visa viešojo sektoriaus apskaitos ir atskaitomybės standartuose (VSAFAS) reikalaujama informacija. Pagal koregavimo žurnalo įrašų duomenis nustatyta - iš viso atlikta 11 koreguojančių įrašų.

Pagal Biudžeto ir finansų skyriaus pateiktas konsolidavimo kontrolės bei konsoliduotųjų ataskaitų korektiškumo tikrinimo ataskaitas neištaisytų klaidų nenustatėme. Pagal derinimo ir eliminavimo ryšius rinkinys yra korektiškas ir pateiktas suderinus visus sandorius.

*Dalis informacijos ilgalaikio turto srityje vis dar pateikiama netiksli*

2017 metų viešojo sektoriaus subjektų finansinėse ataskaitose, kurios buvo konsoliduotos į VSAKIS, nustatyta klaidų ir neatitikimų, turėjusių įtakos 2017 metų savivaldybės konsoliduotųjų finansinių ataskaitų rinkinio duomenų teisingumui. Rekomendacijos dėl nustatytų klaidų ir neatitikimų buvo pateiktos ir ankstesnėse finansinio ir teisėtumo audito ataskaitose[[6]](#footnote-6).

Reikšmingiausios klaidos yra ilgalaikio turto (infrastruktūros ir kitų statinių sudėtyje esančių vietinės reikšmės vidaus kelių ir nebaigtos statybos) apskaitos srityse:

* + - *vietinės reikšmės vidaus kelių ir gatvių sąrašo duomenys nesutampa su buhalterinės apskaitos duomenimis, o inventorizacija atlikta tik į apskaitą įtrauktam turtui, todėl nesant tikslios informacijos nebuvo užtikrinta tiksli ir tikra vietinės reikšmės vidaus kelių ir gatvių apskaita.*
    - *nebaigtos statybos sąskaitoje yra likę objektų, apskaitomų nuo 2006 m., kurių vertė 1 mln. 18,3 tūkst. Eur. 2017 m. atliekant inventorizaciją neįvertino šio turto nuvertėjimo, nors jis turėjo tokių požymių. Turto nuvertėjimas turi būti pripažįstamas tam, kad finansinėse ataskaitose būtų parodoma teisinga jo vertė.*

*Pagrindinė klaidų priežastis – nepakankama įstaigų vidaus kontrolė*

Daugelyje audituotų įstaigų vidaus kontrolės procedūros sukurtos, atsižvelgiant į vidaus kontrolės tikslą, veiklos riziką ir kitus vidaus kontrolės kriterijus.

Vis dar pasikartojančios vidaus kontrolės klaidos yra darbo užmokesčio ir socialinio draudimo, viešųjų pirkimų ir inventorizacijos srityse. Nes vadovai netaiko kontrolės procedūrų, kurios užtikrintų veiksmingą įstaigos veiklą reglamentuojančių tvarkų, taisyklių administravimą, personalo valdymo kontrolę, finansinės informacijos teisingą pateikimą.

*REKOMENDACIJOS*

Savivaldybės administracijai:

1. Patikslinti vietinės reikšmės vidaus kelių ir gatvių sąrašus ir teikti rajono Tarybai tvirtinti.
2. Peržiūrėti nebaigtos statybos objektų sąrašą ir spręsti klausimą dėl objektų, kurie eksploatuojami, statybos darbų užbaigimo dokumentų tinkamo sutvarkymo.
3. Atliekant nebaigtos statybos objektų inventorizaciją, nustačius turto nuvertėjimo požymių atlikti jų nuvertėjimą.
4. Savivaldybių želdynų statistinėse ataskaitose nurodyti teisingus duomenis apie Savivaldybės teritorijoje esantį biologinį turtą, kuris užregistruotas apskaitoje.

Biudžetinių įstaigų vadovams:

Išanalizuoti vidaus kontrolės trūkumus ir priimti sprendimus, užtikrinančius vidaus kontrolės sistemos veikimą :

* dėl įsipareigojimų inventorizacijos atlikimo, dėl biudžeto vykdymo ir finansinių ataskaitų duomenų teisingumo ( Kėdainių sporto centras);
* inventorizuojant turtą pagal panaudos sutartis ( Krakių ir Vilainių seniūnijos);
* dėl personalo valdymo, dėl apskaitos registruose registruojamo transporto sąnaudų teisingumo (Josvainių gimnazija).

Rekomendacijų įgyvendinimo priemonės ir terminai pateikti ataskaitos dalyje ,,Rekomendacijų įgyvendinimo planas“ (27 psl.)

**ĮŽANGA**

**ĮŽA**

Vadovaujantis Biudžeto sandaros įstatymu3 savivaldybės biudžeto vykdymą organizuoja Savivaldybės administracijos direktorius, savivaldybės biudžeto vykdymo ataskaitų rinkinį rengia Savivaldybės administracija. Vadovaujantis Viešojo sektoriaus atskaitomybės įstatymu2  savivaldybės konsoliduotųjų finansinių ataskaitų rinkinį (savivaldybės biudžetinių įstaigų, Savivaldybės iždo ir kontroliuojamų viešojo sektoriaus subjektų) rengia Savivaldybės administracija, konsoliduotąsias ataskaitas pasirašo Savivaldybės administracijos direktorius. Savivaldybės biudžeto vykdymo ataskaitų rinkinį ir konsoliduotųjų finansinių ataskaitų rinkinį rengia ir teikia Finansų ministerijai Savivaldybės administracijos biudžeto ir finansų skyrius. Pagal Vietos savivaldos įstatymą1 ir Biudžeto sandaros įstatymą3 konsoliduotųjų ataskaitų rinkinį tvirtina savivaldybės taryba.

Pagal Viešojo sektoriaus atskaitomybės įstatymą2 savivaldybės Konsoliduotas finansinių ataskaitų rinkinys (KFAR) – Savivaldybės biudžetinių įstaigų, Savivaldybės iždo ir kontroliuojamų viešojo sektoriaus subjektų finansinių ataskaitų rinkinys, parengtas kaip vieno viešojo sektoriaus subjekto finansinių ataskaitų rinkinys. Visi viešojo sektoriaus subjektai buhalterinę apskaitą turi tvarkyti pagal viešojo sektoriaus apskaitos ir finansinės atskaitomybės standartus (VSAFAS). Jų grupių konsoliduotųjų finansinių ataskaitų rinkiniai rengiami viešojo sektoriaus apskaitos ir ataskaitų konsolidavimo informacinėje sistemoje (toliau - VSAKIS).

Visi 2017 m. konsolidavimo procese dalyvaujantys savivaldybės viešojo sektoriaus subjektai nurodyti Finansų ministro įsakymu[[7]](#footnote-7) patvirtintoje konsolidavimo schemoje. Vadovaujantis ja, į 2017 m. KFAR, kuris priskiriamas II konsolidavimo lygiui, įtrauktos kontroliuojamų viešojo sektoriaus subjektų finansinės ataskaitos, tai 49 kontroliuojamų viešojo sektoriaus subjektų finansinės ataskaitos.

Pagal Biudžeto sandaros įstatymą3 savivaldybės Biudžeto vykdymo ataskaitų rinkinį (BVAR) rengia savivaldybės administracija, remdamasi savivaldybės biudžeto apskaitos duomenimis – į savivaldybės biudžetą gautų pajamų ir savivaldybės biudžeto asignavimų valdytojų panaudotų asignavimų bei asignavimų valdytojų pateiktais biudžeto vykdymo ataskaitų rinkiniais. Į 2017 metų BVAR įtraukti 57 subjektų duomenys.

Savivaldybės biudžetas vykdomas vadovaujantis savivaldybės tarybos patvirtintu biudžeto pajamų ir asignavimų planu. Vadovaujantis Biudžeto sandaros įstatymu3, už programų vykdymą, programų sąmatų sudarymą ir vykdymą neviršijant patvirtintų asignavimų sumų, už paskirtų asignavimų efektyvų, atitinkantį programoje nustatytus tikslus ir rezultatyvų naudojimą atsako biudžetinių įstaigų vadovai.

**AUDITO REZULTATAI**

1. **SAVIVALDYBĖS BIUDŽETO VYKDYMAS** 
   1. **Biudžeto įvykdymo rodikliai ir bendrosios tendencijos**
2. *Kėdainių rajono savivaldybės biudžeto pajamų ir išlaidų plano vykdymo 2017 m. gruodžio 31 d. ataskaitos (forma Nr. 1-sav.) duomenimis,* ***Savivaldybės biudžeto pajamų planas***  *buvo 44 mln. 660,3 tūkst. Eur, įvykdyta 46 mln. 466,9 tūkst. Eur, planas viršytas 1 mln. 806,6 tūkst. Eur.*
3. *Didžiausią Savivaldybės biudžeto pajamų dalį sudarė gyventojų pajamų mokestis - 44 proc. (20 mln. 473,7 tūkst. Eur) ir dotacijos 44,6 proc. (20 mln. 732,1tūkst. Eur).*
4. *Kėdainių rajono savivaldybė, vadovaujantis Biudžeto sandaros įstatymo3 32 straipsniu, grąžino Lietuvos Respublikos biudžetui 40,4 tūkst. Eur nepanaudotų specialiosios tikslinės dotacijos asignavimų.*

Pagal Biudžeto sandaros įstatymo3 26 straipsnį savivaldybių tarybos biudžetus patvirtina per du mėnesius nuo valstybės biudžeto ir savivaldybių biudžetų finansinių rodiklių patvirtinimo. 2017 metų valstybės biudžeto ir savivaldybių biudžetų finansinių rodiklių įstatymas5 patvirtintas 2016-­12-22 , savivaldybės 2017 metų biudžetas - 2017-02-17.

2017-02-17 Kėdainių rajono savivaldybės taryba sprendimu Nr. TS-1[[8]](#footnote-8) patvirtino 2017 metų Savivaldybės biudžetą – 39 mln. 8,1 tūkst. Eur pajamų ir 42 mln. 235,9 tūkst. Eur asignavimų. 11 biudžeto programų vykdymui patvirtinti 57 asignavimų valdytojai.

Biudžetinių metų eigoje Savivaldybės biudžetas Tarybos sprendimais buvo tikslintas 7 kartus.

* 1. **Savivaldybės biudžeto pajamos**

Savivaldybės biudžeto 2017 metų planuojamos pajamos buvo viršytos 1 mln. 806,6 tūkst. Eur. 2017 metais nepanaudotų ir grąžintų dotacijų iš viso - 40,4 tūkst. Eur.

Kėdainių rajono savivaldybės biudžeto pajamų ir išlaidų plano vykdymo 2017 m. gruodžio 31 d. ataskaitos (forma Nr. 1-sav.) duomenimis, **savivaldybės biudžeto pajamų planas**  buvo 44 mln. 660,3 tūkst. Eur, įvykdyta 46 mln. 466,9 tūkst. Eur. Didžiausią savivaldybės biudžeto pajamų dalį sudarė gyventojų pajamų mokestis - 44 proc. (20 mln. 473,7 tūkst. Eur) ir dotacijos 44,6 proc. (20 mln. 732,1tūkst. Eur).

***2017 m. SAVIVALDYBĖS BIUDŽETO PAJAMŲ STRUKTŪRA (tūkst. Eur )***

*1 Diagrama*

*Šaltinis- Kėdainių rajono savivaldybės biudžeto išlaidų sąmatos įvykdymo 2017-12-31 ataskaita (forma Nr.1-sav.)*

**Gyventojų pajamų mokestis (GPM)** sudaro didžiąją dalį (86,7 proc.) visų surenkamų mokesčių. Lyginant su 2016 m. GPM surinkta 739,2 tūkst. Eur daugiau ir 2 mln. 707,2 tūkst. Eur daugiau nei 2015 metais. Kėdainių rajono savivaldybei finansinių rodiklių įstatyme5 patvirtinta GPM dalis (procentais) 2017 metams padidinta iki 78,17 proc., kai 2016 metais buvo 75,49 proc.

**Turto mokesčių** 2017 m. surinkta 1 mln. 945,8 tūkst. Eur. Planas viršytas 44,2 proc. arba 596,8 tūkst. Eur. Lyginant su 2016 m. šių mokesčių surinkta 10,6 proc. daugiau, t. y. 186,5 tūkst. Eur (mokestinio laikotarpio nekilnojamo turto tarifų patvirtinimas ir turto vertinimas).

**Nekilnojamojo turto mokesčio (NTM)** pajamų planas įvykdytas ir viršytas 49,9 proc. arba 433,7 tūkst. Eur. Dėl Kėdainių rajono savivaldybėje nekilnojamąjį turtą deklaruojančių mokėtojų nekilnojamojo turto mokesčio paskirstymo, šio mokesčio, lyginant su 2016 m., surinkta 13,4 proc. (154,4 tūkst. Eur) daugiau.

Savivaldybėms įstatymų nustatyta tvarka suteikta teisė administruoti valstybinės **žemės nuomos** **mokestį**. Kasmet Savivaldybės taryba priima sprendimus dėl valstybinės žemės nuomos mokesčio tarifų ir lengvatų. 2017 m. šio mokesčio surinkta 342,8 tūkst. Eur. Pajamų planas įvykdytas, surinkta daugiau 52,8 tūkst. Eur, nei planuota. Šio mokesčio surinkimas padidėjo dėl padidėjusios žemės ūkio paskirties sklypų vertės ir dėl skolininkų sumokėtų skolų. Fizinių ir juridinių asmenų įsiskolinimas 2017 m. gruodžio 31 d. sudarė 99,4 tūkst. Eur ir 3,1 tūkst. Eur priskaičiuoti delspinigiai.

Lyginant valstybinės žemės nuomos mokesčio surinkimą 2015 m. (395,3 tūkst. Eur), 2016 m. (331,4 tūkst. Eur) ir 2017 m. (342,8 tūkst. Eur) galima teigti, kad šio mokesčio kasmet surenkama beveik tolygiai. Šio mokesčio surinkimas 2015 metais buvo išaugęs dėl UAB „Daukšių aerodromas“ sumokėtos 87,0 tūkst. Eur skolos.

Pajamos iš **žemės mokesčio** savivaldybėje sudaro 628,4 tūkst. Eur, t. y. 33,4 proc., arba 157,4 tūkst. Eur, daugiau nei planuota, ir 5,2 proc. (30,8 tūkst. Eur) daugiau nei 2016 m., bei 9 proc. (51,8 tūkst. Eur) daugiau nei 2015 m. Žemės mokesčio surinkimas kasmet didėja - dėl žemės vertės ir nuosavybę turinčių asmenų skaičiaus didėjimo.

Pagal Biudžeto sandaros įstatymą3 ***vietinės rinkliavos*** yra savivaldybės finansinių išteklių dalis, kiekvienais metais planuojama savivaldybės biudžeto pajamose. Vietinių rinkliavų 2017 m. gauta 940,9 tūkst. Eur., t. y. 150,9 tūkst. Eur daugiau nei buvo planuota.

Asignavimų valdytojai atlikdami funkcijas, numatytas jų veiklą reglamentuojančiuose teisės aktuose, 2017 metais surinko 1 mln. 427,5 tūkst. Eur ***pajamų už patalpų nuomą, atsitiktines paslaugas, įmokas už išlaikymą švietimo, socialinės apsaugos ir kitose įstaigose.*** Kasmet šios pajamos auga, palyginus su 2016 m. šių pajamų surinkta 107,3 tūkst. Eur, su 2015 m. – 206,8 tūkst. Eur daugiau.

***Specialioji tikslinė dotacija*** iš valstybės biudžeto gauta pagal patvirtintą planą 14 mln. 931,5 tūkst. Eur, įvykdyta - 14 mln. 889,6 tūkst. Eur (99,7 proc.). Palyginus su 2016 m. daugiau gauta: mokinio krepšeliui finansuoti - 350,1 tūkst. Eur (3,4 proc.) dėl finansinių rodiklių įstatymo pakeitimo5 (2017 m. mokinio krepšelio dydis – 1 059 Eur, 2016 m. – 1 014 Eur) specialiosios tikslinės dotacijos valstybinėms funkcijoms atlikti – 156,5 tūkst. Eur (5,6 proc.). Kitos tikslinės dotacijos padidėjo 93,4 tūkst. Eur.

2017 m. Savivaldybė gavo 700,6 tūkst. Eur dotacijų ir lėšų iš kitų valdymo lygių. Lėšos skirtos darbuotojų darbo užmokesčio padidinimui pagal teisinių aktų nuostatas, t. y. pedagoginių darbuotojų skaičiaus optimizavimui, kultūros darbuotojų darbo užmokesčiui, bei minimaliai mėnesinei algai. Tai sudaro 90,6 proc. šios sumos (634,9 tūkst. Eur ).

***Savivaldybė grąžino valstybės biudžetui 40,4 tūkst. Eur***  nepanaudotos valstybės biudžeto specialiosios tikslinės dotacijos iš kurių:

* 9,7 tūkst. Eur – pedagogų optimizavimui skirtos lėšos;
* 9,4 tūkst. Eur – socialinėms išmokoms ir kompensacijoms skaičiuoti ir mokėti skirtos lėšos;
* 8,6 tūkst. Eur – mokinių socialinei paramai skirtos lėšos;
* 4,4 tūkst. Eur – socialinėms paslaugoms finansuoti skirtos lėšos;
* 3,9 tūkst. Eur – vaikų teisių apsaugai skirtos lėšos;
* 1,3 tūkst. Eur – mokinio krepšeliui skirtos lėšos;
* 1,3 tūkst. Eur – žemės ūkio funkcijai vykdyti skirtos lėšos;
* 0,8 tūkst. Eur – papildomos darbo užmokesčiui pagal atskirus nutarimus skirtos lėšos;
* 0,3 tūkst. Eur – mobilizacijai skirtos lėšos;
* 0,2 tūkst. Eur – valstybinei žemei ir kitam valstybės turtui valdyti skirtos lėšos;
* 0,2 tūkst. Eur – afrikinio kiaulių maro likvidavimo organizavimo lėšos;
* 0,2 tūkst. Eur – kitoms numatytoms funkcijoms atlikti skirtos lėšos.

Negauta 157,9 tūkst. Eur planuotų mokestinių pajamų dėl Savivaldybės tarybos sprendimais suteiktų mokesčių lengvatų ir atleidimo nuo mokesčių:

* 143,9 tūkst. Eur – dėl nustatytų neapmokestinamų žemės sklypų dydžių asmenims, turintiems teisę į lengvatas ir dėl atleidimo nuo mokesčio;
* 7,6 tūkst. Eur – dėl lengvatų suteikimo ir atleidimo nuo žemės nuomos mokesčio;
* 5,9 tūkst. Eur – dėl gyventojų pajamų mokesčio lengvatos, vykdant veiklą pagal verslo liudijimus;
* 0,5 tūkst. Eur – dėl atleidimo nuo nekilnojamojo turto mokesčio.

***2013-2017 m. TARYBOS SPRENDIMAIS ATLEISTA NUO MOKESČIŲ (tūkst. Eur )***

*2 Diagrama*

*Šaltinis- Kėdainių rajono savivaldybės biudžeto išlaidų sąmatos įvykdymo 2017-12-31 ataskaita (forma Nr.1-sav.)*

Kiekvienais metais daugiausiai atleidžiama rajono gyventojų nuo žemės mokesčio, turinčių teisę į mokesčių lengvatas (2017 m. nuo atleistųjų mokesčių sudaro 91,1 proc.).

* 1. **Savivaldybės biudžeto išlaidos**

1. *Kėdainių rajono savivaldybės 2017 metų biudžeto išlaidų patikslintas planas* ***50 mln. 153,1 tūkst. Eur (49 mln. 86,1 tūkst. Eur,*** *t.sk. apyvartos lėšų likutis 1 mln.81,7 tūkst. Eur ir finansinio turto įsigijimo išlaidos (perskolinimas) –* ***1 mln. 67 tūkst. Eur)****, įvykdymas* ***47 mln. 284,9 tūkst. Eur*** *(****46 mln. 218,5 tūkst. Eur*** *išlaidų ir* ***1 mln. 66,4 tūkst. Eur*** *finansinių įsipareigojimų vykdymo (paskolų grąžinimas)****)*** *arba 94,28 proc. planuotų išlaidų.*
2. *Savivaldybėje buvo vykdoma 11 programų. Daugiausia asignavimų skirta programoms: „Švietimas ir ugdymas“ (01) – 47,13 proc., „Socialinės apsaugos plėtojimas“ (03) - 13,92 proc.*

Savivaldybės 2017 metų biudžete patvirtintas asignavimų planas metų eigoje buvo tikslintas 7 kartus ir padidintas 6 mln. 850,2 tūkst. Eur. Daugiausia asignavimų papildomai skirta infrastruktūros objektų plėtrai ir priežiūrai – 2 mln. 120,9 tūkst. Eur ir švietimo ir ugdymo programai - 1 mln. 813,8 tūkst. Eur.

Infrastruktūros objektų plėtrai ir priežiūrai papildomai skirtas lėšas sudarė: valstybės biudžeto specialioji tikslinė dotacija vietinės reikšmės keliams (gatvėms) tiesti, taisyti ir prižiūrėti – 1 mln. 681,2 tūkst. Eur, valstybės biudžeto tikslinė dotacija kapitalo investicijoms – 194,8 tūkst. Eur ir Europos Sąjungos lėšos kelių ir gatvių rekonstrukcijai ir apšvietimui – 353,3 tūkst. Eur. Šiai programai sumažinti savivaldybės biudžeto asignavimai: investiciniams projektams ir remonto darbams organizuoti – 100,0 tūkst. Eur, Kėdainių miesto seniūnijai – 8,4 tūkst. Eur.

Švietimo ir ugdymo programai didžiausią dalį papildomai skirtų lėšų sudarė: biudžeto asignavimai savarankiškoms funkcijoms vykdyti – 925,2 tūkst. Eur (432,7 tūkst. Eur darbo užmokesčiui), valstybės biudžeto tikslinės dotacijos kapitalo investicijoms – 646,6 tūkst. Eur.

Palyginus 2015 – 2017 metų Savivaldybės biudžeto išlaidas pastebimas išlaidų didėjimas.

***2015 -2017 M. KĖDAINIŲ RAJONO SAVIVALDYBĖS BIUDŽETO IŠLAIDOS (tūkst. Eur )***

*3 Diagrama*

*Šaltinis- Kėdainių rajono savivaldybės biudžeto išlaidų sąmatos vykdymo 2015 – 2017 m. ataskaitos (forma Nr.2-sav.)*

2017 m. Savivaldybės biudžeto išlaidos, lyginant su 2016 metais išaugo 5 mln. 919,7 tūkst. Eur (iš jų 3 mln. 97,9 tūkst. Eur ilgalaikiam turtui įsigyti, 1 mln. 699,9 tūkst. Eur darbo užmokesčio ir socialinio draudimo išlaidos), lyginant su 2015 metais – 7 mln. 231,1 tūkst. Eur ( iš jų išlaidos ilgalaikiam turtui įsigyti – 3 mln. 454,5 tūkst. Eur, darbo užmokesčio ir socialinio draudimo išlaidos - 3 mln. 123,3 tūkst. Eur).

Pagal funkcinę klasifikaciją išlaidos 2017 m. lyginant su 2016 m. padidėjo 5 mln. 919,7 tūkst. Eur (2 priedas). Didžiausias pokytis:

* poilsio, kultūros ir religijos funkcijoje – 61,6 proc., dėl M. Daukšos viešosios bibliotekos vaikų ir jaunimo skyriaus įrengimo darbų ir didesnio finansavimo programų vykdymui;
* būsto ir komunalinio ūkio funkcijoje – 53,0 proc., dėl įsigyto socialinio būsto;
* sveikatos apsaugos funkcijoje – 49,7 proc., dėl didesnio finansavimo Slaugos ir palaikomojo gydymo ligoninės Budrio g. 5, Kėdainiuose integracijai į viešąją įstaiga Kėdainių ligoninę, antro 40 lovų slaugos ir palaikomojo gydymo skyriaus įkūrimui pertvarkant traumatologijos ir psichiatrijos skyrius.

***SAVIVALDYBĖS BIUDŽETO IŠLAIDOS***

***PAGAL PROGRAMAS 2016 – 2017 m. (tūkst. Eur)***

1 lentelė

|  |  |  |  |  |  |  |
| --- | --- | --- | --- | --- | --- | --- |
| **Programos kodas ir pavadinimas** | **2016 m.** | | **2017 m.** | | **Pokytis** | |
| **Įvykdymas** | **Struktūra, proc.** | **Įvykdymas** | **Struktūra, proc.** | **Suma** | **Proc.** |
| **01** Švietimas ir ugdymas | 20 760,6 | 50,2 | 22 287,1 | 47,13 | 1 526,5 | 7,4 |
| **02** Sveikatos apsauga, iš jų: | 617,7 | 1,5 | 925,5 | 1,96 | 307,8 | 49,8 |
| **03 S**ocialinės apsaugos plėtojimas | 5 897,3 | 14,26 | 6 583,6 | 13,92 | 686,3 | 11,6 |
| **04** Kūno kultūros ir sporto plėtra | 414,7 | 1,0 | 621,7 | 1,31 | 207,0 | 49,9 |
| **05** Kultūros veiklos plėtra | 2 194,2 | 5,3 | 3 667,7 | 7,76 | 1 473,5 | 67,2 |
| **06** Kultūros paveldo išsaugojimas, turizmo skatinimas ir vystymas | 367,4 | 0,9 | 1 078,1 | 2,28 | 710,7 | 2,9 karto |
| **07**Infrastruktūros objektų priežiūra ir plėtra | 2 852,2 | 6,9 | 3 468,5 | 7,34 | 616,3 | 21,6 |
| **08** Aplinkos apsauga | 2 501,6 | 6,0 | 2 716,4 | 5,74 | 214,8 | 8,6 |
| **09** Žemės ūkio plėtra ir melioracija | 534,6 | 1,3 | 563,6 | 1,19 | 29,0 | 5,4 |
| **10** Parama verslui ir verslo plėtra | 14,5 | 0,04 | 20,0 | 0,04 | 5,5 | 37,9 |
| **11** Savivaldybės valdymo tobulinimas | 3 928,3 | 9,5 | 4 286,3 | 9,06 | 358,0 | 9,11 |
| Finansinių įsipareigojimų vykdymas (paskolų grąžinimas) | 1 282,1 | *3,1* | 1 066,4 | *2,26* |  |  |
| **Iš viso** | **41 365,2** | **100,00** | **47 284,9** | **100,00** | **5 919,7** | **14,3** |

Analizuojant savivaldybės biudžeto lėšų paskirstymą pagal programas didžioji biudžeto dalis buvo skirta švietimo ir ugdymo programai – 47,13 proc., socialinės apsaugos plėtojimo programai – 13,92 proc. , savivaldybės valdymo tobulinimui – 9,06 proc., kultūros veiklos plėtrai – 7,76 proc., infrastruktūros objektų priežiūrai ir plėtrai – 7,34 proc.

Palyginus 2017 m. Savivaldybės biudžeto išlaidas pagal programas su 2016 m. nustatyta - išlaidos didėjo visose programose. Didžiausias pokytis pastebėtas šiose programose:

* švietimo ir ugdymo - MMA padidinimo, biudžetinių įstaigų darbuotojų, dirbančių pagal darbo sutartis minimalių tarnybinių koeficientų padidinimo, lėšų, skirtų spec. poreikių turintiems mokiniams, skyrimo, kultūros darbuotojų darbo užmokesčio padidinimo.
* sveikatos apsaugos - specialiosios tikslinės dotacijos valstybės investicijų 2017 m. programoje numatytoms kapitalo investicijoms (Slaugos ir palaikomojo gydymo ligoninės Budrio g. 5, Kėdainiuose integracija į viešąją įstaiga Kėdainių ligoninę, antro 40 lovų slaugos ir palaikomojo gydymo skyriaus įkūrimas pertvarkant traumatologijos ir psichiatrijos skyrius) skirta 119,4 tūkst. Eur daugiau nei 2016 m, bei MMA padidinimo.
* socialinės apsaugos plėtojimo - specialiosios tikslinės dotacijos valstybės investicijų 2017 m. programoje numatytoms kapitalo investicijoms (Šėtos socialinio ir ugdymo centro Ramygalos g. 34A, Šėtos mstl., Kėdainių r. rekonstrukcija) skirta 150 tūkst. Eur daugiau nei 2016 m., ES lėšos, skirtos socialinio būsto fondo plėtros užtikrinimui.
* kultūros paveldo išsaugojimo, turizmo skatinimo ir vystymo, dėl specialiosios tikslinės dotacijos valstybės investicijų 2017 m. programoje numatytoms kapitalo investicijoms, Europos Sąjungos ir savivaldybės biudžeto lėšų Kėdainių miesto Didžiosios Rinkos aikštei rekonstruoti skirta 438,4 tūkst. Eur daugiau nei 2016 m., bei išlaidos kompleksiniam Kėdainių miesto upių prieigų ir Kėdainių miesto viešųjų erdvių sutvarkymui.

***KĖDAINIŲ RAJONO SAVIVALDYBĖS 2017 M. BIUDŽETO IŠLAIDOS PAGAL EKONOMINĘ KLASIFIKACIJĄ proc.***

4 Diagrama

*Šaltinis- Kėdainių rajono savivaldybės biudžeto išlaidų sąmatos įvykdymo 2017-12-31 ataskaita (forma Nr.2-sav..)*

Didžiausia dalis biudžeto lėšų skiriama darbo užmokesčiui ir socialiniam draudimui (53 proc.). Palyginus su 2016 m. šios išlaidos išaugo 1 mln. 699,9 tūkst. Eur arba 7,3 proc. Pagrindinės priežastys - padidėjusi minimali mėnesinė alga, valstybės tarnautojams krizės laikotarpiu sumažinto darbo užmokesčio išmokėjimas, darbuotojų, dirbančių pagal darbo sutartis, minimalių tarnybinių koeficientų padidinimas ir kultūros darbuotojų darbo užmokesčio padidinimas.

**Apyvartos lėšų likutis 2017 m. gruodžio 31 d.** buvo 5 mln. 708,4 tūkst. Eur, kuris 2018 m. biudžete paskirstytas 2017 m. gruodžio 31 d. susidariusiems įsiskolinimams dengti ir vykdyti savivaldybės veiklai.

1. **SAVIVALDYBĖS SKOLOS**
   1. **Savivaldybės mokėtinos ir gautinos sumos**

2017-12-31 Savivaldybės mokėtinos sumos iš biudžeto lėšų yra 4 mln. 700,8 tūkst. Eur: 3 mln. 958,8 tūkst. Eur paskola ir 742,0 tūkst. Eur kitos mokėtinos sumos. Didžiausią dalį mokėtinų sumų (be paskolų) sudaro: 281,6 tūkst. Eur mokėtinos sumos už komunalinių atliekų išvežimą (VšĮ Kauno regiono atliekų tvarkymo centras – 157,6 tūkst. Eur, UAB „Skongalis“ 124,0 tūkst. Eur), 165,4 tūkst. Eur socialinės išmokos ir 128,0 tūkst. Eur skola rangovams už kelių ir miesto aikštės rekonstrukciją.

Savivaldybės mokėtinos sumos per 2017 metus išaugo 263,8 tūkst. Eur.

*2018 m. sausio 1 d. esantis įsiskolinimas (mokėtinos sumos, išskyrus sumas paskoloms grąžinti) didesnis už 2017 m. sausio 1 d. įsiskolinimą (mokėtinas sumas, išskyrus sumas paskoloms grąžinti) 263,8 tūkst. Eur. Pažeista Lietuvos Respublikos 2017 metų valstybės biudžeto ir savivaldybių biudžetų finansinių rodiklių patvirtinimo įstatymo5 13 str. 3 d.*

Mokėtinų sumų, kurių įvykdymo terminas praleistas daugiau kaip 45 dienas, nėra.

Savivaldybės 2017-12-31 gautinos sumos – 1 mln. 316,4 tūkst. Eur. Gautinos sumos 2017 metais išaugo 1 mln. 204,0 tūkst. Eur. Didžiausią sumą – 1 mln. 171,2 tūkst. Eur sudaro Kėdainių rajono savivaldybės administracijos gautinos sumos už komunalinių atliekų tvarkymą.

*2017 metais savivaldybė keitė rinkliavos, už komunalinių atliekų surinkimą ir tvarkymą, bei administravimo tvarką. Diegiant naują atliekų surinkimo ir atsiskaitymų valdymo informacinę sistemą kilo nesklandumų, dėl kurių nebuvo laiku išsiųstos sąskaitos, už komunalinių atliekų surinkimą. Dėl to susidarė didelė gautina suma iš gyventojų ir įmonių, bei atitinkamai, nebuvo atsiskaityta su įmone, teikiančia komunalinių atliekų išvežimo paslaugas.*

* 1. **Skolinimosi rodikliai**

*Įvertinus savivaldybės Skolinių įsipareigojimų ir suteiktų garantijų bei paskolų statistinėje 2017 m. gruodžio 31 d. ataskaitoje (forma Nr. 3-sav.–metinė) ir administracijos iždo apskaitos registrų pateiktų duomenų teisingumą, neatitikimų nenustatyta.*

Savivaldybių skolinimosi limitus nustato Lietuvos Respublikos Seimas, o Lietuvos Respublikos Vyriausybė - savivaldybių skolinimosi taisykles.

Kėdainių rajono savivaldybė neviršijo Lietuvos Respublikos 2017 metų valstybės biudžeto ir savivaldybių biudžetų finansinių rodiklių patvirtinto įstatymu5 13 str. 1 d. nustatytų skolinimosi limitų. Tarybos 2017 m. gegužės 26 d. sprendimu Nr. TS-110 „ Dėl ilgalaikės paskolos ėmimo“ buvo nutarta imti 1 mln. 67 tūkst. Eur ilgalaikę paskolą, ankstesnių paskolų grąžinimui.

Savivaldybės administracijos direktoriaus 2017-05-30 įsakymu Nr. AD-1-726 sudaryta komisija dėl Kėdainių rajono savivaldybės administracijos banko parinkimo paskolai gauti. Komisija vykdė apklausą, pagal bankų apklausos sąlygas, ilgalaikiai paskolai gauti.

Pasirašyta paskolos kreditavimo sutartis 2017-07-12 su AB SEB banku 1 mln. 67 tūkst. Eur sumai. Kreditas buvo suteiktas kreditų, suteiktų pagal nurodytas kredito sutartis, refinansavimui 1 mln. 66,4 tūkst. Eur.

Savivaldybės 2017 m. gruodžio 31 d. skola kredito įstaigoms yra 3 mln. 958,8 tūkst. Eur ir sudaro 18,5 proc. 2017 m. planuojamų pajamų savarankiškoms funkcijoms vykdyti. Įsiskolinimai kredito įstaigoms per 2017 m. nepadidėjo.

1. **SAVIVALDYBĖS BIUDŽETO VYKDYMO ATASKAITŲ RINKINYS**
   1. **Savivaldybės biudžeto pajamų ir išlaidų plano vykdymo ataskaita**

Biudžeto pajamų ir išlaidų plano vykdymo 2017 m. gruodžio 31 d. ataskaitoje (forma Nr. 1-sav.) neatitikimų nenustatėme.

* 1. **Savivaldybės biudžeto išlaidų sąmatos vykdymo ataskaitų rinkinys**

Biudžeto sandaros įstatyme3 numatyta, kad biudžeto asignavimai apskaitomi pagal funkcinę ir ekonominę klasifikaciją bei lėšų šaltinius. Lietuvos Respublikos finansų ministro įsakymu4 patvirtinta Lietuvos Respublikos valstybės ir savivaldybių biudžetų pajamų ir išlaidų klasifikacija reglamentuoja valstybės ir savivaldybių biudžetų pajamų ir išlaidų suskirstymą pagal bendrus ekonominius požymius, kuriais vadovaujantis išlaidos, nepriklausomai nuo finansavimo šaltinio, turi būti priskiriamos išlaidų ekonominės klasifikacijos straipsniams.

Savivaldybės Kontrolės ir audito tarnybos nuomone, rajono savivaldybės biudžeto išlaidų sąmatos vykdymo 2017 m. ataskaita (forma Nr. 2-sav.) bei planų ir programų sąmatų įvykdymo suvestinės ataskaitos visais reikšmingais atžvilgiais parengtos ir pateiktos pagal Lietuvos Respublikos teisės aktus, reglamentuojančius savivaldybių biudžeto ataskaitos sudarymą ir duomenų pateikimą.

* 1. **Savivaldybės biudžetinių įstaigų biudžeto išlaidų ataskaitų rinkiniai**

Audito metu reikšmingų klaidų, teisės aktų pažeidimų ir neatitikimų, galinčių turėti įtakos biudžeto išlaidų ataskaitų rinkiniams, nenustatyta. Audituotų įstaigų 2017 metų biudžeto vykdymo ataskaitų rinkiniai parengti pagal teisės aktų reikalavimus ir visais reikšmingais atžvilgiais teisingai atspindi visas įvykusias ūkines operacijas ir sąskaitų likučius.

1. **SAVIVALDYBĖS KONSOLIDUOTŲJŲ ATASKAITŲ RINKINYS**
   1. **Konsoliduotųjų finansinių ataskaitų rinkinio vertinimas**

*Vadovaujantis VSS tarpusavio sandorių suderinimo pažyma, daroma išvada - Savivaldybės 2017 m. konsoliduotųjų finansinių ataskaitų rinkinys pateiktas suderinus visus sandorius. Pagal derinimo ir eliminavimo ryšius rinkinys yra korektiškas.*

Konsolidavimas vykdomas sudedant finansinių ataskaitų atitinkamus straipsnius ir eliminuojant konsoliduojamų subjektų tarpusavio ūkines operacijas ir jų rezultatus. Parengtą 2017 m. Savivaldybės konsoliduotųjų finansinių ataskaitų rinkinį tikrinome ir analizavome šiais aspektais: ataskaitų loginius ryšius, pateiktas sumas, ar pateikta visa reikiama informacija, pateiktų duomenų ženklus, duomenų išeliminavimą, turto paskirtis, finansavimo šaltinius.

Atlikus Finansinių ataskaitų rinkinio informacijos apie nuosavybės dalies, tarpusavio sandorių eliminavimo, nederintų operacijų, rankinių įrašų peržiūrą, nustatėme, kad atskleista visa viešojo sektoriaus apskaitos ir atskaitomybės standartuose (VSAFAS) reikalaujama informacija. Pagal koregavimo žurnalo įrašų duomenis nustatyta - iš viso atlikta 11 koreguojančių įrašų. Pagal Finansų ministerijos Konsolidavimo metodikos[[9]](#footnote-9) 65 punktą, kiekvienas konsolidavimo įrašas pagrindžiamas konsolidavimo įrašo pažyma (VSAKIS – žurnalo įrašo pažyma). Visiems koreguojantiems įrašams yra pateiktos pateisinančios pažymos dėl rankinių įrašų.

Pagal Biudžeto ir finansų skyriaus pateiktas konsolidavimo kontrolės bei konsoliduotųjų ataskaitų korektiškumo tikrinimo ataskaitas neištaisytų klaidų nenustatėme

*Savivaldybės administracija tvarkydama ilgalaikio turto apskaitą (nebaigta statyba) nesivadovauja 12-ojo „Ilgalaikis materialusis turtas“, bei 22-ojo „Turto nuvertėjimas“ viešojo sektoriaus apskaitos ir atskaitomybės standartų (VSAFAS)[[10]](#footnote-10) nuostatoms.*

*Savivaldybės administracija nepatikslino tarybos sprendimų dėl vietinės reikšmės vidaus kelių ir gatvių sąrašų.*

Kontrolės ir audito tarnyba, audituodama 2017 metų viešojo sektoriaus subjektų finansines ataskaitas, kurios buvo konsoliduotos į VSAKIS, nustatė klaidų ir neatitikimų, turėjusių įtakos 2017 metų Savivaldybės konsoliduotųjų finansinių ataskaitų rinkinio duomenų teisingumui. Reikšmingiausios klaidos buvo nustatytos Savivaldybės administracijoje ilgalaikio turto (infrastruktūros ir kitų statinių sudėtyje esančių vietinės reikšmės vidaus kelių ir nebaigtos statybos) apskaitos srityse. Rekomendacijos dėl nustatytų klaidų ir neatitikimų įstaigai buvo pateiktos finansinio ir teisėtumo audito ataskaitose6. Savivaldybės administracija neįvykdė ankstesniais laikotarpiais Kontrolės ir audito tarnybos teiktų rekomendacijų ir neištaisė nurodytų apskaitos klaidų, kurios turėjo reikšmingos įtakos ir 2017 metų konsoliduotųjų finansinių ataskaitų teisingumui. Todėl, mes negalime patvirtinti duomenų, apie ilgalaikio turto (infrastruktūros ir kitų statinių sudėtyje esančių vietinės reikšmės vidaus kelių ir nebaigtos statybos), nurodyto konsoliduotose finansinėse ataskaitose, teisingumo:

* + - vietinės reikšmės vidaus kelių ir gatvių sąrašo duomenys nesutampa su buhalterinės apskaitos duomenimis, o inventorizacija atlikta tik į apskaitą įtrauktam turtui, todėl nesant tikslios informacijos nebuvo užtikrinta tiksli ir tikra vietinės reikšmės vidaus kelių ir gatvių apskaita.
    - nebaigtos statybos sąskaitoje yra likę objektų, apskaitomų nuo 2006 m., kurių vertė 1 mln. 18,3 tūkst. Eur. 2017 m. atliekant inventorizaciją neįvertino šio turto nuvertėjimo, nors jis turėjo tokių požymių. Turto nuvertėjimas turi būti pripažįstamas tam, kad finansinėse ataskaitose būtų parodoma teisinga jo vertė.

* 1. **Savivaldybės veiklos finansiniai rezultatai**

Finansinių ataskaitų rinkinio tikslas - pateikti informaciją apie viešojo sektoriaus subjekto finansinę būklę, veiklos rezultatus, grynojo turto pokyčius, pinigų srautus, kuria naudojasi daugelis vartotojų priimdami ir vertindami sprendimus dėl išteklių paskirstymo, jų naudojimo teikiant viešąsias paslaugas[[11]](#footnote-11).

***KĖDAINIŲ RAJONO SAVIVALDYBĖS FINANSINIAI DUOMENYS (tūkst. Eur)***

2 lentelė

|  |  |  |  |
| --- | --- | --- | --- |
| ***Straipsnis*** | ***2017-12-31*** | ***2016-12-31*** | ***Skirtumas***  ***(+ padidėjo,***  ***- sumažėjo)*** |
| ***Ilgalaikis turtas, iš jo:*** | ***147 599,48*** | ***145 271,83*** | ***2 327,65*** |
| Nematerialusis turtas | 145,11 | 189,71 | -44,6 |
| Ilgalaikis materialusis turtas | 124 943,04 | 125 509,84 | -566,8 |
| Ilgalaikis finansinis turtas | 22 511,34 | 19 572,28 | 2 939,05 |
| ***Biologinis turtas*** | ***367,79*** | ***18,50*** | **349,29** |
| ***Trumpalaikis turtas, iš jo:*** | ***10 705,47*** | ***10 075,11*** | ***630,36*** |
| Atsargos | 844,54 | 941,68 | -97,14 |
| Išankstiniai mokėjimai | 95,10 | 78,63 | 16,47 |
| Per vienerius metus gautinos sumos | 3 596,05 | 3 118,40 | 477,65 |
| Trumpalaikės investicijos | 12,69 | 12,69 | 0 |
| Pinigai ir pinigų ekvivalentai | 6 157,08 | 5 923,71 | 233,37 |
| ***Iš viso turto*** | ***158 672,73*** | ***155 365,45*** | ***3 307,28*** |
| ***Finansavimo sumos*** | ***61 328,91*** | ***58 509,26*** | ***2 819,65*** |
| ***Įsipareigojimai, iš jų:*** | ***8 706,66*** | ***8 111,56*** | ***595,1*** |
| Ilgalaikiai finansiniai įsipareigojimai | 2 922,22 | 3 097,56 | -175,34 |
| ***Trumpalaikiai įsipareigojimai, iš jų:*** | ***5 784,44*** | ***5 014,00*** | ***770,44*** |
| Ilgalaikių įsipareigojimų einamųjų metų dalis | 1 570,46 | 1 155,38 | 415,08 |
| Mokėtinos socialinės išmokos | 469,90 | 480,23 | -10,33 |
| Tiekėjams mokėtinos sumos | 989,54 | 1 082,05 | -92,51 |
| Sukauptos mokėtinos sumos | 2 138,37 | 1 878,63 | 259,74 |
| ***Grynasis turtas, iš jo:*** | ***88 637,16*** | ***88 744,62*** | ***-107,46*** |
| *Rezervai* | *5 646,04* | 3 837,51 | *1 808,53* |
| *Nuosavybės metodo įtaka* | *1 319,54* | 1 120,95 | *198,59* |
| *Sukauptas perviršis (deficitas)* | *81 671,57* | 83 786,17 | *-2 114,6* |
| *Mažumos dalis* |  |  |  |
| ***Iš       viso      finansavimo sumų, įsipareigojimų, grynojo turto ir mažumos dalies*** | ***158 672,73*** | ***155 365,45*** | ***3 307,28*** |

*Šaltinis. 2017 m. konsoliduotųjų finansinių ataskaitų rinkinio Finansinės būklės ataskaita.*

Ataskaitiniais metais, lyginant su 2016 m. 3 mln. 307,28 tūkst. Eur padidėjo Savivaldybės viso turto, bei ta pačia suma finansavimo sumų, įsipareigojimų, grynojo turto ir mažumos dalies balansinė vertė: nuo 155 mln. 365,45 tūkst. Eur 2016-12-31 iki 158 mln. 672,73 tūkst. Eur 2017-12-31.

Savivaldybės administracijoje apskaitomas biologinis turtas už 367,8 tūkst. Eur. Per 2017 m. biologinis turtas padidėjo 349,3 tūkst. Eur – iš VšĮ Aleksandro Stulginskio universiteto nemokamai gauti parko medžiai ir krūmai.

Savivaldybės finansinį turtą 22 mln. 511,34 tūkst. Eur ataskaitinio laikotarpio pabaigoje sudarė investicijos į kontroliuojamus ir asocijuotuosius subjektus. 2017 m. finansinis turtas padidėjo 2 mln. 939,05 tūkst. Eur dėl UAB „Kėdainių vandenys“ ir AB „Panevėžio energija“ įstatinio kapitalo padidinimo įsigyjant akcijų, nuosavybės metodo įtakos.

Pinigai ir pinigų ekvivalentai ataskaitinio laikotarpio pabaigoje (2017-12-31) sudarė 6 mln. 157,08 tūkst. Eur. Lyginant su 2016-12-31 jie padidėjo 233,37 tūkst. Eur. Didžiąją dalį pinigų ir pinigų ekvivalentų likučio sudaro savivaldybės iždo lėšų likutis banke.

Savivaldybės įsipareigojimai padidėjo 595,1 tūkst. Eur, iš jų 175,34 tūkst. Eur sumažėjo ilgalaikiai, 770,44 tūkst. Eur padidėjo trumpalaikiai. Ilgalaikių įsipareigojimų pokytį per ataskaitinį laikotarpį lėmė banko paskolų paėmimas investiciniams projektams vykdyti, paskola daugiabučių namų, kuriuose savivaldybės administracija turi butus, renovacijai atlikti ir apskaičiuotas per krizę neproporcingai sumažintas darbo užmokestis valstybės tarnautojams. Trumpalaikius skolinius įsipareigojimus ir ilgalaikių skolinių įsipareigojimų einamųjų metų dalį sudaro skolos AB SEB bankui 1 mln. 195,2 tūkst. Eur, AB DNB bankui 242,5 tūkst. Eur. Didžiausią trumpalaikių įsipareigojimų dalį sudaro sukauptos mokėtinos sumos: sukauptos atostoginių sąnaudos, įsiskolinimai už komunalines paslaugas, kompensacijos už šildymą, šaltą ir karštą vandenį, važiavimo keleiviniu transportu lengvatos ir kitos sąnaudos.

Savivaldybės finansinę būklę 2017 m. gruodžio 31 d. charakterizuoja grynojo turto rodiklis, o finansinės būklės pokyčius - grynojo turto pasikeitimai.

*Viešojo sektoriaus grynasis turtas* - turto dalis, likusi iš viešojo sektoriaus subjekto turto atėmus visą įsipareigojimų vertę ir finansavimo sumas. Savivaldybės grynasis turtas 2017 metų pabaigai sudarė 88 mln. 637,16 tūkst. Eur, lyginant su 2016 m. sumažėjo 107,46 tūkst. Eur. Savivaldybės grynasis turtas sudaro 55,9 proc. nuo bendros savivaldybės turto sumos. Šis santykis parodo, kiek turto liktų Savivaldybei padengus visus Savivaldybės įsipareigojimus ir grąžinus finansavimo sumas. Tikrosios vertės rezervas ataskaitinio laikotarpio pabaigoje sudarė 5 mln. 646,04 tūkst. Eur.

Ataskaitinio laikotarpio pabaigoje į Savivaldybės grynąjį turtą įtraukta nuosavybės metodo įtaka sudarė 1 mln. 319,54 tūkst. Eur. Nuosavybės metodo įtakos ataskaitinio laikotarpio rezultatas parodo Savivaldybės kontroliuojamųjų ir asocijuotųjų ne viešojo sektoriaus subjektų ataskaitinio laikotarpio rezultatą, tenkantį Savivaldybei. 2017 m. nuosavybės metodo įtaka grynajam perviršiui/deficitui sudarė 198,59 tūkst. Eur.

1. **SAVIVALDYBĖS LĖŠŲ IR TURTO VALDYMAS, NAUDOJIMAS IR DISPONAVIMAIS JAIS**
   1. **Savivaldybės administracijos direktoriaus rezervas**

*Savivaldybės administracijos direktoriaus rezervui patvirtinta 20,0 tūkst. Eur, faktiškai gauta ir panaudota 0,6 tūkst. Eur arba 3 proc. planuotų asignavimų. Nepanaudotos lėšos 19,4 tūkst. Eur grąžintos į savivaldybės biudžetą. Patirtas išlaidas nurašė direktoriaus įsakymu[[12]](#footnote-12) sudaryta komisija. Lėšos naudojamos pagal paskirtį.*

* 1. **Savivaldybės mero fondas**

*Atlikus audito procedūras įsitikinome, kad 2017 metais savivaldybės mero fondo lėšos 19,0 tūkst. Eur arba 100 proc. panaudotos pagal nustatytą tvarką neviršijant bendrų savivaldybės reprezentacijai skirtų lėšų.*

**5.3. Kelių priežiūros ir plėtros programos lėšų panaudojimas**

Patikrinimo metu reikšmingų klaidų, teisės aktų pažeidimų, galinčių daryti įtaką 2017 metų ataskaitai apie Kelių priežiūros ir plėtros programos lėšų panaudojimą ir atliktus darbus bei Biudžeto išlaidų sąmatos vykdymo 2017 m. gruodžio 31 d. ataskaitai, nenustatyta.

Kelių priežiūros ir plėtros programos finansavimo lėšos paskirstytos vadovaujantis patvirtintu aprašu[[13]](#footnote-13). Visos Savivaldybės administracijos seniūnijos laiku pateikė paraiškas, prieš tai jas apsvarstę komisijose.

Po įvykusių viešųjų pirkimų konkursų, atsižvelgiant į pasikeitusią situaciją, patikslintas Kelių priežiūros ir plėtros programos objektų sąrašas[[14]](#footnote-14). Programos lėšos buvo perskirstytos tarp seniūnijų pasirašant suderinimo aktus.

Pagal Biudžeto išlaidų sąmatos vykdymo 2017 m. gruodžio 31 d. ataskaitos duomenis asignavimų planas iš Kelių priežiūros ir plėtros programos – 2 mln. 85,0 tūkst. Eur, gauti asignavimai – 2 mln. 46,8 tūkst. Eur, kasinės išlaidos – 2 mln. 46,8 tūkst. Eur. 2017 metais darbų (paslaugų) faktiškai atlikta už 2 mln. 46,8 tūkst. Eur, iš jų 784,6 tūkst. Eur prekių ir paslaugų naudojimui, 1 mln. 262,1 tūkst. Eur sandoriams su materialiuoju ir nematerialiuoju turtu. Asignavimų planas neįgyvendintas 38,2 tūkst. Eur.

*Lėšos panaudotos pagal finansavimo sutartis, jose nurodytiems darbams ir paslaugoms apmokėti. 2017 metų finansinių ir biudžeto vykdymo ataskaitos parengtos pagal teisės aktų reikalavimus ir visais reikšmingais atžvilgiais teisingai atspindi visas įvykusias ūkines operacijas.*

**5.4. Sutartinių įsipareigojimų vykdymas**

Atlikome audito procedūras siekiant įvertinti Administracijos sudarytų rangos sutarčių įsipareigojimų vykdymą. Buvo nagrinėti šie klausimai:

* ar tinkamai vykdomi sutartiniai įsipareigojimai;
* ar užtikrintas atsiskaitymas už projektų įvykdymą;
* ar teisėtai naudojamos lėšos pasirinktų projektų vykdymui.

Patikrinimo metu buvo vertinami projektai:

1. „Kėdainių rajono savivaldybės pastato, esančio Didžiosios Rinkos a. 4, Kėdainiuose rekonstrukcija įrengiant Mikalojaus Daukšos viešosios bibliotekos vaikų ir jaunimo skyrių“;
2. „Kėdainių miesto stadiono rekonstravimas ir atsarginių futbolo, aktyvaus poilsio aikščių bei mašinų stovėjimo aikštelės šalia stadiono įrengimas“;
3. „Kėdainių Šviesiosios gimnazijos pastato, Didžioji g. 60, Kėdainiai, modernizavimo techninio projekto parengimas, techninio projekto vykdymo priežiūra ir rangos darbai“.

Nustatyta, kad atskirais atvejais Administracija nepasinaudojo sutartyse suteikta teise išskaičiuoti iš pateiktos sąskaitos faktūros susidarius delspinigius už kiekvieną uždelstą dieną praleidus nustatytus darbų atlikimo terminus.

**5.5. Lėšos, skirtos administracijos vykdomoms programoms**

Vadovaujantis Kėdainių rajono savivaldybės 2017-2019 metų strateginiame veiklos plane[[15]](#footnote-15) patvirtintomis programomis, 2017 m. patvirtintu biudžetu8, bei pagal Administracijos vykdomų programų biudžeto asignavimų savarankiškoms funkcijoms atlikti analizę buvo atrinkta:

**Sveikatos apsauga (02)**

2017 m. programos „Sveikatos apsauga“ (02) priemonėms įgyvendinti skirta 287,0 tūkst. Eur, panaudota - 285,0 tūkst. Eur (99,3 proc.). Atliktos audito procedūros, siekiant įvertinti lėšų, skirtų programos priemonėms įgyvendinti, panaudojimą. Programos priemones, t. y. medicininės įrangos pirkimą, teikiamų paslaugų kokybės gerinimą, studijos parengimą ir tyrimą atliko VšĮ Kėdainių ligoninė, VšĮ Kėdainių pirminės sveikatos priežiūros centras, Lietuvos sporto universiteto Kėdainių "Aušros" progimnazija ir Kėdainių rajono savivaldybės administracija. Išsami informacija, apie programos lėšų panaudojimą pateikiama 3 priede.

Didžiausią dalį programos priemonių vykdė: VšĮ Kėdainių ligoninė – 62,6 proc., VšĮ Kėdainių PSPC – 31,6 proc.

**Socialinės apsaugos plėtojimas (03)**

Siekiant įsitikinti biudžeto išlaidų vykdymo ataskaitose pateiktų duomenų teisingumu, atrinktos trys, reikšmingiausias sumas sudarančios, socialinės apsaugos plėtojimo (03) programos priemonės:

* kompensuoti kelionės išlaidas už lengvatinį keleivių vežimą, skirta8 620,0 tūkst. Eur, panaudota - 586,0 tūkst. Eur. Didžiausia dalis – 58.5 proc. išmokėta UAB „Kėdbusas“
* dengti išlaidas už įsigytus produktus, mokinio reikmenis, administruoti socialinę paramą mokiniams, skirta8 302,8 tūkst. Eur, panaudota – 294,2 tūkst. Eur., iš jų: už įsigytus produktus – 216,5 tūkst. Eur (didžiausia dalis – 71,5 proc. išmokėta UAB „Pontem“), mokinio reikmenims apmokėti – 69,0 tūkst. Eur, administravimo išlaidos – 8,7 tūkst. Eur.
* teikti ir administruoti socialines išmokas ir kompensacijas (būsto šildymo išlaidų, išlaidų šaltam bei nuotekoms ir išlaidų karštam vandeniui), skirta8 494,9,0 tūkst. Eur, panaudota – 403,4 tūkst. Eur. Didžiausią dalį šios sumos 261,9 tūkst. Eur (52,9 proc.) sudarė AB „Panevėžio energija“ pervestos kompensacijos gyventojams už būsto šildymo ir karšto vandens išlaidas. Administravimo išlaidos sudarė 63,8 tūkst. Eur (12,9 proc.).

**Kūno kultūros ir sporto plėtra (04)**

Kūno kultūros ir sporto plėtra programoje (04) skirta prioritetinių sporto šakų veiklos programoms – 455,0 tūkst. Eur, kitiems kūno kultūros ir sporto veiklos projektams finansuoti – 19,0 tūkst. Eur. Programa parengta pagal strateginiame veiklos plane14 numatytą uždavinį - sudaryti tinkamas sąlygas įgyvendinti valstybinę ir savivaldybės bendruomeninę kūno kultūros ir sporto politiką rajone, plėtoti sporto šakas pagal parengtus sportinės veiklos projektus/programas.

*PRIORITETINĖS SPORTO ŠAKOS*

Vadovaudamasi Kėdainių rajono savivaldybės 2017-2019 m. strateginiu veiklos planu14, tarybos sprendimais8 Savivaldybės administracija sudarė Biudžeto lėšų naudojimo sutartis prioritetinių sporto šakų projektų/programų įgyvendinimui pagal sudarytas sąmatas:

* Paramos ir labdaros fondo „Krepšinio angelai“ programai – 253,0 tūkst. Eur,
* VšĮ „Sporto perspektyvos“ programai – 100,0 tūkst. Eur;
* VšĮ „Sporto perspektyvos“ vaikų ir jaunimo futbolo plėtros programai – 90,0 tūkst. Eur;
* Kėdainių bokso federacijos programai – 12,0 tūkst. Eur.

Vertinant projekto planuotus ir pasiektus rezultatus, nustatyta:

* Paramos ir labdaros fondas „Krepšinio angelai“ (Kėdainių vyrų krepšinio komandos „Nevėžis“) neįgyvendino planuotų rezultatų – komanda 2016/2017 m. čempionate užėmė 9 vietą (planuota ne žemesnė kaip 8 vieta) ir nepateko į Karaliaus Mindaugo turnyrą;
* Kėdainių futbolo komanda „Nevėžis“ neįgyvendino planuojamų rezultatų - futbolo komanda „Nevėžis“ LFF I-os lygos pirmenybėse užėmė 7 vietą (planuota 1-6);
* Vaikų ir jaunimo futbolo plėtros programa pasiekė nustatytus tikslus – sportuojančių jaunųjų futbolininkų skaičius – 223 (planuota 200), dalyvavo 8 varžybose pagal amžiaus grupes (planuota 7), Kėdainių „Nevėžio“ vyrų komanda papildyta 5 jaunais išugdytais žaidėjais (planuota 3);
* Kėdainių bokso federacija pasiekė 2017 m. nustatytus tikslus – dalyvavo Lietuvos bokso čempionatuose ir iškovojo 5 medalius (planuota 3), suorganizavo 8 sportines stovyklas (planuota 6), dalyvavo tarptautinėse bokso varžybose ir iškovojo 7 medalius (planuota 7). Sportuojančių skaičius - 61 (planuota 45).

*KITI KŪNO KULTŪROS IR SPORTO VEIKLOS PROJEKTAI*

Įgyvendinant programos priemonę „Finansuoti kitus kūno kultūros ir sporto veiklos projektus“ patvirtinta 16 projektų. Su vykdytojais pasirašytos Biudžeto lėšų naudojimo sutartys.

Vertinant kitų kūno kultūros ir sporto šakų veiklos projektų lėšų panaudojimą nustatyta, lėšos skirtos veiklos programoms finansuoti, naudojamos pagal tikslinę paskirtį ir vadovaujantis patvirtinta išlaidų sąmata (4 priedas).

**Savivaldybės valdymo tobulinimo programa (11)**

Savivaldybės valdymo tobulinimo programoje (11) atrinktapriemonė „Kompensuoti UAB „Kėdbusas“ nuostolingus maršrutus“. Programa parengta remiantis strateginiame veiklos plane14 numatytu uždaviniu – užtikrinti finansavimą nenumatytoms išlaidoms dengti bei valdyti prisiimtus finansinius įsipareigojimus. Priemonei įgyvendinti skirta8 223 tūkst. Eur. Lėšos skirtos kompensuoti vežėjo nuostolius, susidariusius teikiant viešąsias keleivinio kelių transporto paslaugas už keleivių vežimą vietinio reguliaraus susiekimo autobusų maršrutais, kurių kompensavimo tvarka nustatyta teisės aktais.

Įvertinus asignavimų panaudojimą skirtą kelionės išlaidų kompensavimui, nustatyta visi pavėžėjimo organizavimui skirti asignavimai kompensuoti pagal sudarytą paslaugų teikimo sutartį.

Vertinant lėšas, skirtas administracijos vykdomoms programoms panaudojimą nustatyta, lėšos naudojamos pagal patvirtintas programų išlaidų sąmatas, teisingai atvaizduotos ekonominės klasifikacijos straipsnyje ir priskirtos atitinkamo laikotarpio išlaidoms.

**5.6. Audito rezultatai savivaldybės biudžetinėse įstaigose**

Pagrindinių audito procedūrų atlikimui atrinkome: Savivaldybės administraciją, Kėdainių specialiąją mokyklą, Kėdainių muzikos mokyklą, Kėdainių dailės mokyklą, Kėdainių sporto centrą, Kėdainių „Atžalyno“ gimnaziją, Kėdainių Šviesioji gimnaziją, Josvainių gimnaziją, Akademijos gimnaziją, Krakių gimnaziją, Kėdainių „Ryto“ progimnaziją, Lietuvos sporto universiteto Kėdainių „Aušros“ progimnaziją, Kėdainių J. Paukštelio progimnaziją, Dotnuvos slaugos namus, Kėdainių pagalbos šeimai centrą, Kėdainių krašto muziejų, Kėdainių miesto seniūniją, Kėdainių priešgaisrinę tarnybą.

Pagrindinė klaidų priežastis – nepakankama įstaigų vidaus kontrolė

Įstaigos, siekdamos užsibrėžtų tikslų, turi atsakingai planuoti, atlikti ir stebėti savo veiklą. Vidaus kontrolė, įskaitant ir finansų kontrolę, turi užtikrinti, kad įstaigos veikla būtų vykdoma įstatymų, kitų teisės aktų nustatyta tvarka, būtų laikomasi patikimo finansų valdymo principų, o informacija apie įstaigos finansinę ir kitą veiklą būtų gaunama laiku ir teisinga bei būtų naudojama tikslios ir patikimos finansinės atskaitomybės sudarymui.

Nustatyti vidaus kontrolės trūkumai:

*Darbo užmokestis ir socialinis draudimas:*

* Pasikeitus valstybės ir savivaldybių įstaigų darbuotojų darbo apmokėjimo įstatymui[[16]](#footnote-16) vertinome kaip rajono biudžetinėse įstaigose pareigybės - vyr. buhalterio, direktoriaus pavaduotojų administracijai ir ūkiui, ūkvedžio, ūkio skyriaus vedėjo, raštinės darbuotojo, informacinių technologijų operatoriaus suskirstytos į pareigybių lygius, darbuotojams nustatytos pareiginės algos pastoviosios dalies koeficientai.

*Nustatyta, kad tai pačiai pareigybei nustatomi reikšmingai skirtingi darbuotojų pareiginės algos pastoviosios dalies koeficientai.*

* Įsigaliojus valstybės ir savivaldybių įstaigų darbuotojų darbo apmokėjimo įstatymui15 tiesioginis darbuotojų vadovas iki 2017 m. vasario 28 d. darbuotojams turėjo nustatyti metines užduotis, siektinus rezultatus ir jų vertinimo rodiklius. Atskirose įstaigose darbuotojams kasmetinio veiklos vertinimo metinės užduotys nebuvo nustatytos (Josvainių gimnazija, Kėdainių specialioji mokykla, Kėdainių sporto centras, Kėdainių miesto seniūnija). Audito metu vadovai suformulavo metines užduotys, išskyrus Josvainių gimnaziją.
* Josvainių gimnazijoje darbuotojų pareigybių aprašymai neatitinka Valstybės ir savivaldybių įstaigų darbuotojų pareigybių aprašymo metodikos[[17]](#footnote-17) reikalavimų. Pareigybių aprašymuose darbuotojams priskirtos vykdyti funkcijos realiai neatitinka darbuotojų vykdomų užduočių.

*Viešieji pirkimai*

* 2017 m. gegužės 2 d. Lietuvos Respublikos Seimas priėmė įstatymą Nr. XIII-327*[[18]](#footnote-18)*, kuriuo pakeitė ir nauja redakcija išdėstė Viešųjų pirkimų įstatymą Nr. I-1491. Naujasis įstatymas įsigaliojo nuo 2017 m. liepos 1 d. Atlikus audito procedūras nustatyta atveju, kai prekės perkamos didesnėmis, nei pasirašytose pirkimo – pardavimo sutartyse nustatytomis, kainomis arba neatlikus viešųjų pirkimų procedūrų (Kėdainių miesto seniūnija).

*Transporto naudojimas*

* Josvainių gimnazijos vadovo įsakymais patvirtintos tarnybinio automobilio (mokyklinio autobuso) naudojimo taisyklės, bei kuro sunaudojimo normos. Automobilių ir autobusų ridos ir degalų sunaudojimo apskaita tvarkoma vadovaujantis įrašais kelionės lapuose.

Audito metu nustatyta, kad gimnazijoje neteisingai pildomi dalies mokyklinių autobusų kelionės lapai - daug neleistinų taisymų (taisomi spidometro parodymai, nuvažiuoti kilometrai rašomi pieštuku, vėliau taisomi, nėra atsakingo darbuotojo parašo, todėl neaišku kas atlieka duomenų kontrolę).

*Buhalterinė apskaita*

* Kėdainių sporto centro 2017 m. finansiniuose ir biudžeto vykdymo ataskaitų rinkiniuose pateikta neteisinga informacija apie įstaigos finansinę būklę, veiklos rezultatus bei biudžeto lėšų panaudojimą*.*

Apskaitos registruose padaryti koregavimai, už kurių atsekamumą negalime pasisakyti. Dalis ūkinių operacijų ir ūkinių įvykių užregistruoti neteisingomis sąskaitų korespondencijomis, neatitinkančiomis viešojo sektoriaus apskaitos ir finansinės atskaitomybės standartų reikalavimus. 2017 metų gruodžio 31 d. suvestiniame apskaitos registre (bandomasis balansas) pateikti duomenys netinka su finansinės būklės ataskaitų rinkinio duomenimis. Metų eigoje kasinės išlaidos registruojamos neatsižvelgiant į gautą finansavimą. Metų pabaigoje neteisingai užregistruotos mokėtinos ir gautinos sumos.

*Biologinis turtas*

2017 m. Kėdainių rajono savivaldybės administracijos Vilainių seniūnijai tarybos sprendimu[[19]](#footnote-19) ir administracijos direktoriaus įsakymu[[20]](#footnote-20) perduotas biologinis turtas - parkas, kurio tikroji vertė – 349,3 tūkst. Eur. Seniūnija, buhalterinėje apskaitoje užregistravo parką ir finansinėje ataskaitoje parodė tikrąja verte[[21]](#footnote-21), bei atliko šio turto inventorizaciją.

* 2018-03-14 Administracijos sudarytoje ir Lietuvos statistikos departamentui[[22]](#footnote-22) pateiktoje Savivaldybių želdynų 2017 m. statistinėje ataskaitoje ŽEL-01 (metinė) parkas, esantis Vilainių seniūnijoje nenurodytas. Statistinės ataskaitos duomenys neatitinka buhalterinėje apskaitoje užregistruoto biologinio turto duomenų.

*Inventorizacija*

Pagal Viešojo sektoriaus atskaitomybės įstatymą2 apskaitos duomenys, kurių pagrindu rengiamos finansinės ir kitos ataskaitos, turi būti pagrindžiami turto ir įsipareigojimų inventorizavimo duomenimis.

Buvo vertinama ar savivaldybės biudžetinės įstaigos tinkamai pasirengė ir atliko 2017 m. viso turto ir įsipareigojimų inventorizacijas, vadovaujantis patvirtintomis Inventorizacijos taisyklėmis[[23]](#footnote-23) ir viešojo sektoriaus apskaitos ir atskaitomybės standartais (VSAFAS).

Nustatyta, kad dėl nepakankamų kontrolės priemonių, audituoti subjektai turto ir įsipareigojimų inventorizacijoje:

* neatliko mokėtinų ir gautinų sumų (skolos) inventorizacijos datai, nurodytai inventorizacijos įsakyme (Kėdainių sporto centras);
* formaliai inventorizavo ilgalaikį turtą pagal panaudos sutartis, nesudarė pagal kiekvieną savininką turto inventorizavimo aprašų, nenurodė panaudos sutarčių pabaigos laiko (Vilainių ir Krakių seniūnijos);
* formaliai atliko ilgalaikio turto - nebaigtos statybos inventorizaciją. Neįvertino užregistruoto turto nuvertėjimo, yra objektų apskaitomų nuo 2006 metų. Statybos darbams (nebaigta statyba) nuvertėjimas turi būti skaičiuojamas, jeigu statybos darbai sustabdyti ilgiau kaip 12 mėnesių[[24]](#footnote-24)(Savivaldybės administracija).

Daugelyje audituotų įstaigų vidaus kontrolės procedūros sukurtos, atsižvelgiant į vidaus kontrolės tikslą, veiklos riziką ir kitus vidaus kontrolės kriterijus.

Josvainių gimnazijoje ir Kėdainių sporto centre nepakankamai funkcionuoja vidaus kontrolė. Vadovai netaiko kontrolės procedūrų, kurios užtikrintų veiksmingą įstaigos veiklą reglamentuojančių tvarkų, taisyklių administravimą, personalo valdymo kontrolę, finansinės informacijos teisingą pateikimą.

Apie nustatytus neatitikimus įstaigų vadovai buvo informuoti Kontrolės ir audito tarnybos raštais „Dėl vidaus kontrolės ir teisės aktų pažeidimų“ bei pokalbių metu. Atliekamų auditų metu dalis teiktų pastebėjimų buvo ištaisyti.

Savivaldybės kontrolierė Zita Valiauskienė

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Auditą atliko:

Rūta Lukoševičienė, Vilma Unikienė, Jurga Volkovaitė

**REKOMENDACIJŲ ĮGYVENDINIMO PLANAS**

|  |  |  |  |  |
| --- | --- | --- | --- | --- |
| **Eilės Nr.** | **Rekomendacija** | **Subjektas kuriam pateikta rekomendacija** | **Veiksmas/ priemonės/ komentaras** | **Rekomendacijos įgyvendinimo ir informavimo apie įgyvendinimą data** |
| 1. | Savivaldybės želdinių statistinėse ataskaitose nurodyti teisingus duomenis apie Savivaldybės teritorijoje esantį biologinį turtą, kuris užregistruotas apskaitoje. | Savivaldybės administracija | Lietuvos statistikos departamentui pateikti 2018m. statistinę ataskaitą ŽEL-01 (metinė) apie savivaldybės teritorijoje esamus, sutvarkytus, įkurtus naujus želdynus. | 2019 m. I ketv. |
| 2. | Patikslinti vietinės reikšmės vidaus kelių ir gatvių sąrašus ir teikti rajono Tarybai tvirtinti. | Savivaldybės administracija | Patikslinti vietinės reikšmės vidaus kelių ir gatvių sąrašus ir pateikti Tarybai tvirtinti. | 2018m. IV ketv. |
| 3. | Peržiūrėti nebaigtos statybos objektų sąrašą ir spręsti klausimą dėl objektų, kurie eksploatuojami, statybos darbų užbaigimo dokumentų tinkamo sutvarkymo. | Savivaldybės administracija | Peržiūrėti nebaigtos statybos objektų sąrašą ir įpareigoti atsakingus darbuotojus sutvarkyti statybos darbų užbaigimo dokumentus | 2019 m. I ketv. |
| 4. | Atliekant nebaigtos statybos objektų inventorizaciją, nustačius turto nuvertėjimo požymių atlikti jų nuvertėjimą. | Savivaldybės administracija | Kėdainių rajono savivaldybės administracijos direktorius įsakymu įpareigoja inventorizacijos komisiją esant turto nuvertėjimo požymiams, atlikti turto nuvertėjimą. | 2019 m. I ketv. |
| 5. | Išanalizuoti vidaus kontrolės trūkumus vykdant viešuosius pirkimus, sutarčių užtikrinimo kontrolę bei priimti sprendimus užtikrinančius vidaus kontrolės sistemos veikimą | Kėdainių miesto seniūnija | Įpareigoti už viešuosius pirkimus atsakingą darbuotoją vykdyti atliekamų pirkimų ir sudarytų sutarčių kontrolę. | 2018 m. IV ketv. |
| 6. | Išanalizuoti vidaus kontrolės trūkumus dėl įsipareigojimų inventorizacijos atlikimo, dėl biudžeto vykdymo ir finansinių ataskaitų duomenų teisingumo ir priimti sprendimus užtikrinančius vidaus kontrolės sistemos veikimą | Kėdainių sporto centras | Išanalizuoti vidaus kontrolės trūkumus, laiku, teisingai, vadovaujantis VSAFAS reikalavimais apskaitoje registruoti ūkines operacijas ir įvykius. Tinkamai atlikti 2018 m. inventorizaciją | 2018m. IV ketv. |
| 7. | Išanalizuoti vidaus kontrolės trūkumus dėl personalo valdymo, dėl apskaitos registruose registruojamo transporto sąnaudų teisingumo ir priimti sprendimus užtikrinančius vidaus kontrolės sistemos veikimą | Josvainių gimnazija | Išanalizuoti vidaus kontrolės trūkumus, nustatyti darbuotojams metines užduotis, parengti ir patvirtinti darbuotojų pareigybių aprašymus. Paskirti atsakingą darbuotoją už transporto kelionės lapų pildymo kontrolę. | 2018 m. III ketv. |
| 8. | Išanalizuoti vidaus kontrolės trūkumus dėl turto inventorizacijos atlikimo ir priimti sprendimus užtikrinančius vidaus kontrolės sistemos veikimą | Krakių seniūnija | Atliekant 2018m. inventorizaciją, surašyti atskirus sutikrinimo žiniaraščius pagal kiekvieną panaudos gavėją. | 2018 m. IV ketv. |
| 9. | Išanalizuoti vidaus kontrolės trūkumus dėl turto inventorizacijos atlikimo ir priimti sprendimus užtikrinančius vidaus kontrolės sistemos veikimą | Vilainių seniūnija | Atliekant 2018m. inventorizaciją, surašyti atskirus sutikrinimo žiniaraščius pagal kiekvieną panaudos gavėją. | 2018 m. IV ketv. |

**PRIEDAI**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**1 priedas**

**Audito apimtis ir metodai**

Audito tikslas:

– teisėtumo požiūriu įvertinti biudžeto vykdymo ataskaitų rinkinius ir pareikšti nepriklausomą nuomonę;

– įvertinti konsoliduotųjų ataskaitų rinkinio duomenis ir pareikšti nepriklausomą nuomonę;

– įvertinti savivaldybės biudžeto lėšų ir savivaldybės turto valdymo, naudojimo ir disponavimo juo teisėtumą ir pareikšti nepriklausomą nuomonę.

Audituojamas laikotarpis – 2017 metai.

Auditas atliktas:

* pagal Valstybinio audito reikalavimus, Tarptautinius audito standartus ir mūsų sukaupta auditorių patirtimi;
* siekiant gauti pakankamą užtikrinimą, kad biudžeto vykdymo ir finansinių ataskaitų rinkiniuose nėra reikšmingų informacijos iškraipymų, o savivaldybės lėšos ir turtas valdomas, naudojamas ir disponuojama jais teisėtai. Visiškas užtikrinimas neįmanomas dėl įgimtų vidaus kontrolės apribojimų ir to fakto, kad netikrinome visų (100 proc.) ūkinių operacijų, ūkinių įvykių ir sudarytų sandorių. Auditui taikytas kiekybinio reikšmingumo lygis 1 % visų Savivaldybės biudžeto kasinių išlaidų, t.y. 472,8 tūkst. Eur ir turto pagal 2017 m. konsoliduotosios finansinės būklės ataskaitos duomenis – 1 mln. 586,7 tūkst. Eur. Tai didžiausia priimtina klaidų suma, naudojama vertinant, ar nustatytos pavienės klaidos arba jų visuma parodo, kad biudžeto vykdymo ir finansinės ataskaitos visais reikšmingais atžvilgiais yra teisingos. Be to, vertintas kokybinis kiekvienos nustatytos klaidos reikšmingumas.

Audito apimtis ir metodai:

* audituotas Savivaldybės administracijos biudžeto ir finansų skyriaus parengtas Kėdainių savivaldybės *2017 metų konsoliduotųjų biudžeto vykdymo ataskaitų rinkinys bei kitos ataskaitos:*

Savivaldybės biudžeto ataskaitų rinkinys:

* Biudžeto pajamų ir išlaidų plano vykdymo 2017 m. gruodžio 31 d. ataskaita (Forma Nr. 1-sav.);
* Biudžeto išlaidų sąmatos vykdymo 2017 m. gruodžio 31 d. ataskaita (Forma Nr. 2-sav.);
* Aiškinamasis raštas dėl Kėdainių rajono savivaldybės 2016 m. biudžeto vykdymo.

1. Kitos ataskaitos:

* Skolinių įsipareigojimų 2017 m. gruodžio 31 d. ataskaita (forma Nr. 3-sav.);
* Pažyma dėl skolinių įsipareigojimų pagal kreditorius, valiutas, pradinę ir likutinę trukmę.

(priedas Nr.3-sav. P);

* Mokėtinų ir gautinų sumų 2017 m. gruodžio 31 d. ataskaita (forma Nr. 4);

2017 metų biudžeto vykdymo ataskaitos sudarytos Savivaldybės administracijos ir 56-ių biudžetinių įstaigų biudžeto išlaidų sąmatos vykdymo ataskaitų bei VMI mokesčių fondo parengtos Mokesčių ir kitų įmokų į biudžetus apyskaitos pagrindu.

Kėdainių rajono savivaldybės funkcijoms vykdyti 2017 metais gauta 46 mln. 466,9 tūkst. Eur pajamų, 1mln. 67 tūkst. Eur ilgalaikė paskola ankstesnių paskolų grąžinimui.

Savivaldybės administracija ir kiti asignavimų valdytojai 2017 metais vykdė 11 savivaldybės programų, šių programų vykdymui panaudota 47 mln. 284,9 tūkst. Eur arba 94,3 proc. planuotų asignavimų.

*Savivaldybės 2017 metų konsoliduotųjų finansinių ataskaitų rinkinys* – 46 savivaldybės biudžetinių įstaigų, savivaldybės išteklių fondas- iždas ir 2 kitų savivaldybės kontroliuojamų viešojo sektoriaus subjektų finansinių ataskaitų rinkinys, parengtas kaip vieno viešojo sektoriaus subjekto finansinių ataskaitų rinkinys. Taip pat šiame rinkinyje yra įtrauktas finansinis turtas, kurį sudaro savivaldybei priklausantis bendrovių ir įstaigų nuosavas kapitalas, tai 4 kontroliuojamos akcinės ir uždarosios akcinės bendrovės: AB „Panevėžio energija“, UAB „Kėdbusas“, UAB „Kėdainių vandenys“, UAB „Kėdainių butai“. 4 kontroliuojamos viešosios įstaigos, nepriskiriamos prie viešojo sektorius subjektų: VšĮ „Kėdainių turizmo ir verslo informacijos centras“, VšĮ Kauno regiono plėtros agentūra, VšĮ Kauno regiono atliekų tvarkymo centras, VšĮ „Sporto gijos“. Asocijuotieji subjektai, tai „Josvainių jaunimo centras“, VšĮ „Gyvenimo namai sutrikusio intelekto asmenims“. Kiti subjektai – VšĮ „Dotnuvos vienuolyno piligrimų turistinis centras“.

Vertinamą Kėdainių rajono savivaldybės 2017 m. konsoliduotą finansinių ataskaitų rinkinį sudarė:

* Finansinės būklės ataskaita pagal 2017 m. gruodžio 31 d. duomenis;
* Veiklos rezultatų ataskaita pagal 2017 m. gruodžio 31 d. duomenis;
* Pinigų srautų ataskaita pagal 2017 m. gruodžio 31 d. duomenis;
* Grynojo turto pokyčių ataskaita pagal 2017 m. gruodžio 31 d. duomenis;
* 2017 m. konsoliduotųjų finansinių ataskaitų rinkinio aiškinamasis raštas.

Savivaldybės konsoliduotųjų finansinių ataskaitų duomenimis turto vertė 158 mln. 672,7 tūkst. Eur, iš jų: ilgalaikis turtas – 147 mln. 599,5 tūkst. Eur, atsargos – 844,5 tūkst. Eur. Finansavimo sumos – 61 mln. 328,9 tūkst. Eur ir įsipareigojimai – 8 mln. 706,7 tūkst. Eur, iš jų ilgalaikiai įsipareigojimai – 2 mln. 922,2 tūkst. Eur. Ir trumpalaikiai įsipareigojimai – 5 mln. 784,4 tūkst. Eur.

Atsižvelgdami į tai, kad viešojo sektoriaus subjektų grupių, rengiančių 2017 metų biudžeto vykdymo ir finansinių ataskaitų rinkinius, sudėtis skyrėsi bei įvertinę atskirų subjektų, sudarančių grupes, reikšmingumą, Kėdainių rajono savivaldybės administracijoje ir kituose subjektuose atlikome suplanuotas audito procedūras.

Audito metu, siekiant gauti audito tikslams reikalingus įrodymus, atlikta:

* išsami rizikos analizė (audito planavimo etape), kuri leido panaudoti rizika ir reikšmingumu pagrįstą audito metodiką, audito darbą sutelkiant didžiausios rizikos srityse;
* tvarkos aprašų, taisyklių, įsakymų ir kitų dokumentų peržiūra, neatliekant nuoseklios peržiūros testų;
* svarbiausių sričių (asignavimai skirti darbo užmokesčiui ir socialinio draudimo įmokoms, ilgalaikio materialiojo ir nematerialiojo turto, prekių ir paslaugų įsigijimui, rangos sutarčių sutartinių įsipareigojimų vykdymas, viešieji pirkimai, mokėtinos ir gautinos sumos, apskaitos pateikimas biudžeto vykdymo ir finansinių ataskaitų rinkiniuose) ūkinių operacijų vidutinės ir mažos apimties audito procedūros viešojo sektoriaus grupės komponentuose;
* analitinės biudžeto vykdymo ir finansinių ataskaitų rinkinių duomenų procedūros;
* konsolidavimo koregavimų ir pergrupavimų viešojo sektoriaus subjektų grupės lygiu vertinimas.

Taip pat buvo vertinta, kaip savivaldybės viešojo sektoriaus subjektai laikėsi įstatymų ir kitų teisės aktų reikalavimų.

Valstybės kontrolė, būdama aukščiausioji audito institucija ir teikdama išvadą Lietuvos Respublikos Seimui dėl nacionalinio ataskaitų rinkinio, turi gauti užtikrinimą, kad savivaldybių konsoliduotųjų ataskaitų rinkinių auditai atlikti tinkamai ir kokybiškai, todėl Kontrolės ir audito tarnyba pateiks Valstybės kontrolei teikiamą savivaldybės tarybai išvadą dėl pateikto tvirtinti savivaldybės konsoliduotųjų ataskaitų rinkinio bei nustatytas klaidas ir neatitikimus.

Audito metu surinkta pakankamai įrodymų nepriklausomai finansinio (teisėtumo) audito nuomonei pareikšti.

**2 priedas**

***SAVIVALDYBĖS BIUDŽETO IŠLAIDŲ VYKDYMAS***

***PAGAL VALSTYBĖS FUNKCIJAS*** *(tūkst. Eur)*

|  |  |  |  |  |  |  |
| --- | --- | --- | --- | --- | --- | --- |
| **Eil.**  **Nr.** | **Išlaidos pagal funkcinę klasifikaciją** | **Įvykdyta per**  **2016 m.** | **Patikslintas**  **2017 m.**  **planas** | **Įvykdyta per**  **2017 m.** | **Sumažėjimas, padidėjimas lyginant su 2016 m.** | |
| Suma | Proc. |
| 1 | Bendros valstybės paslaugos | 2.810,1 | 3301,4 | 3071,1 | 261,0 | 9,3 |
| 2. | Gynyba | 43,0 | 46,6 | 46,3 | 3,3 | 7,7 |
| 3. | Viešoji tvarka ir visuomenės apsauga | 694,2 | 747,1 | 746,9 | 52,7 | 7,6 |
| 4. | Ekonomika | 3.187,1 | 4871,2 | 4225,2 | 1038,1 | 32,6 |
| 5. | Aplinkos apsauga | 2.377,1 | 2983,8 | 2783,1 | 406,0 | 17,1 |
| 6. | Būstas ir komunalinis ūkis | 1.005,9 | 1999,3 | 1538,6 | 532,7 | 53,0 |
| 7. | Sveikatos apsauga | 618,2 | 949,6 | 925,5 | 307,3 | 49,7 |
| 8. | Poilsis, kultūra ir religija | 2.758,5 | 4863,2 | 4456,6 | 1698,1 | 61,6 |
| 9. | Švietimas | 21.211,9 | 22982,1 | 22720,7 | 1508,8 | 7,1 |
| 10. | Socialinė apsauga | 5.377,1 | 6341,8 | 5704,5 | 327,4 | 6,1 |
|  | **Iš viso išlaidų** | **40.083,1** | **49086,1** | **46218,5** | **6135,4** | **15,3** |
|  | Finansinių įsipareigojimų vykdymas (paskolų grąžinimas) | **1.282,1** | **1067,0** | **1066,4** | **-215,7** | **-16,8** |
|  | **Iš viso** | **41.365,2** | **50153,1** | **47284,9** | **5919,7** |  |

**Priedas Nr. 3**

**PROGRAMOS „SVEIKATOS APSAUGA“ LĖŠŲ PANAUDOJIMAS**

|  |  |  |  |
| --- | --- | --- | --- |
| **Programos pavadinimas** | **Skirta lėšų, tūkst. Eur** | **Panaudota lėšų, tūkst. Eur** | **Kam panaudotos lėšos** |
| **VšĮ Kėdainių ligoninė** | | | |
| Ultragarsinių diagnostinių paslaugų teikimo efektyvumo gerinimo Kėdainių rajono savivaldybėje 2017 m. programa | 21,40 | 21,40 | Ultragarsinio diagnostinio aparato įmokų už lizingą ir palūkanų padengimui, gydytojo kvalifikacijos kėlimui |
| Kėdainių rajono tuberkuliozės prevencijos, ankstyvosios diagnostikos, gydymo ir kontrolės 2017 m. programa | 73,20 | 73,20 | Kabineto darbui su rentgeno aparatu įrengimui, rentgeno aparato įmokų už lizingą ir palūkanų padengimui |
| E sveikatos informacinės sistemos diegimo, palaikymo ir tobulinimo VšĮ Kėdainių PSPC ir VšĮ Kėdainių ligoninėje 2017 m. programa | 10,00 | 10,00 | Nupirkti 5 vnt. kompiuterinės įrangos, atnaujinta įdiegta E sveikata informacinė sistema |
| Traumatologinės pagalbos kokybės gerinimo Kėdainių rajono savivaldybės gyventojams 2017 m. programa | 18,60 | 18,60 | Mobilaus rentgeno aparato su C lanku įmokų už lizingą ir palūkanas padengimui, pirktos medicininės medžiagos bei instrumentai |
| Laparoskopinės ir artroskopinės chirurginės pagalbos kokybės gerinimo Kėdainių rajono savivaldybės gyventojams 2017 m. programa | 13,20 | 13,20 | Operacinio rezektoskopo komplekto įmokų už lizingą ir palūkanas padengimui, pirktos medicininės medžiagos bei instrumentai |
| Storosios žarnos vėžio ankstyvosios diagnostikos efektyvumo didinimo Kėdainių rajono savivaldybėje 2017 m. programa | 5,90 | 5,90 | Vaizdo kolonoskopo CF-Q165, lanksčių endoskopų plovimo ir dezinfekavimo mašinos Mini ETD2 įmokų už lizingą ir palūkanas padengimui, pirktos medicininės medžiagos bei instrumentai |
| Vaikų otorinolaringologinės pagalbos kokybės gerinimo Kėdainių rajono savivaldybės gyventojams 2017 m. programa | 5,60 | 5,60 | Lankstaus rinolaringofibroskopo įmokų už lizingą ir palūkanas padengimui, pirktos medicininės medžiagos bei instrumentai |
| Krūties vėžio prevencijos efektyvumo didinimo Kėdainių rajono savivaldybėje 2017 m. programa | 12,10 | 12,10 | Mamografo įmokų už lizingą ir palūkanas padengimui, pirkti mamografo rentgeno juostos, ryškalai, fiksažai |
| VšĮ Kėdainių ligoninės vaikų slaugos 2017 m. programa | 10,50 | 8,50 | Darbo užmokesčiui, pirkti medikamentai, sumokėta už vaikų maitinimą |
| VšĮ Kėdainių ligoninės dantų protezavimo pensininkams ir neįgaliesiems 2017 m. programa | 10,00 | 10,00 | Darbo užmokesčiui, medicininių medžiagų pirkimui, dantų vainikų nuliejimo paslaugoms |
|  | **180,50** | **178,50** |  |
| **VšĮ Kėdainių PSPC** | | | |
| Pirminės asmens sveikatos priežiūros paslaugų prieinamumo ir kokybės užtikrinimo Kėdainių rajono kaimiškųjų vietovių gyventojams 2017 m. programa | 50,00 | 50,00 | Patalpų kaimo medicinos punktams nuomos mokesčio , komunalinių ir ryšių paslaugų apmokėjimui |
| Odontologinės priežiūros/pagalbos kokybės gerinimo Kėdainių rajono savivaldybės gyventojams 2017 m. programa | 20,00 | 20,00 | Odontologinių įrenginių (2 vnt.) ir viziografo įsigijimui |
| Kėdainių rajono tuberkuliozės prevencijos, ankstyvosios diagnostikos, gydymo ir kontrolės 2017 m. programa | 10,00 | 10,00 | Kabineto DOTS paslaugoms teikti įrengimui, darbo užmokesčiui, medikamentams |
| E sveikatos informacinės sistemos diegimo, palaikymo ir tobulinimo VšĮ Kėdainių PSPC ir VšĮ Kėdainių ligoninėje 2017 m. programa | 10,00 | 10,00 | Nupirkta 10 vnt. kompiuterinės įrangos, atnaujinta įdiegta E sveikata informacinė sistema |
|  | **90,00** | **90,00** |  |
| **Kėdainių rajono savivaldybės administracija** | | | |
| Parengti studiją, įvertinant Kėdainių rajono gyventojų sergamumo ir mirtingumo priežastis dėl onkologinių, širdies ir kraujagyslių ligų | 4,00 | 4,00 | Studijos parengimo išlaidos |
|  | **4,00** | **4,00** |  |
| **Lietuvos sporto universiteto Kėdainių "Aušros" progimnazija** | | | |
| Dalyvauti tyrime "Sveikatos ir olimpinio ugdymo programos poveikis mokinių sveikatai ir gyvensenai" | 12,50 | 12,50 | Pirktas inventorius, reikalingas tyrimo atlikimui, apmokėtos autorinės sutartys, organizuoti seminarai pedagogams |
|  | **12,50** | **12,50** |  |
| ***Suma iš viso:*** | ***287,00*** | ***285,00*** |  |

**Priedas Nr.4**

**KŪNO KULTŪROS IR SPORTO VEIKLOS PROJEKTŲ SĄRAŠAS**

|  |  |  |  |  |
| --- | --- | --- | --- | --- |
| **Eil. Nr.** | **Projekto vykdytojas** | **Projekto pavadinimas** | **Skirta suma**  **tūkst. Eur** | **Įvykdymas, tūkst. Eur** |
| 1 | Akademijos turizmo ir sporto klubas „Dotnuvėlė“ | Dalyvavimas Lietuvos keliautojų sąjungos pirmenybėse ir čempione | 0,9 | 0,9 |
| 2 | Dviračių sporto klubas „Veloratai“ | Dviračių sporto populiarinimas Kėdainiai 2017 | 0,985 | 0,985 |
| 3 | Krakių bendruomenės centras | „Kartu gyvename – drauge sportuojame“ | 0,2 | 0,2 |
| 4 | Asociacija Kėdainių senamiesčio bendruomenė | „Liepos 6-oji kitaip“ | 0,2 | 0,2 |
| 5 | Jojimo sporto klubas „Ulonai“ | Žirginio sporto populiarinimas | 1,5 | 1,5 |
| 6 | Kėdainių dziudo klubas | „Dziudo 2017“ | 0,6 | 0,6 |
| 7 | Kėdainių kūno kultūros mokytojų asociacija | Rajono mokinių žaidynės | 0,2 | 0,2 |
| 8 | Kėdainių plaukimo klubas | „Mokėk plaukti ir saugiai elgtis vandenyje“ (tęstinis projektas) | 1,915 | 1,915 |
| 9 | Kėdainių rajono neįgaliųjų draugija | „Judėk laisvai“ | 0,5 | 0,5 |
| 10 | Kėdainių rajono paraplegikų asociacija | Neįgaliųjų sporto populiarinimas Kėdainių rajone | 0,3 | 0,3 |
| 11 | Kėdainių futbolo klubas „Futbolas visiems“ | Kėdainių futbolo klubo „Futbolas visiems“ Komandos „Kėdainiai“ dalyvavimas Lietuvos pirmenybėse | 0,9 | 0,9 |
| 12 | Kėdainių rajono sportinės žūklės klubas „Lifosos meškeriotojai“ | Kėdainių rajono sportinės žūklės klubo „Lifosos meškeriotojai“ veikla 2017 m. | 2,0 | 2,0 |
| 13 | LSU sporto universiteto Kėdainių „Aušros“ progimnazija | „Aušros“ progimnazijos VI olimpinės žaidynės | 1,0 | 1,0 |
| 14 | Kėdainių sporto klubas „Stoikas“ | Kėdainių sporto klubo „Stoikas“ veiklos programa 2017 metams | 7,0 | 7,0 |
| 15 | Sporto klubas „VKK Kėdainiai“ | Pasiruošimas ir dalyvavimas Lietuvos krepšinio veteranų čempionate | 0,6 | 0,6 |
| 16 | Kėdainių samariečių bendrija | „Gyvenu sveikai“ | 0,2 | 0,2 |
|  |  | **Viso** | **19,0** | **19,0** |

1. Lietuvos Respublikos vietos savivaldos 1994-07-07 įstatymas Nr. I-533 (su vėlesniais pakeitimais); [↑](#footnote-ref-1)
2. Lietuvos Respublikos viešojo sektoriaus atskaitomybės 2007 m. birželio 26 d. įstatymas Nr. X-1212 (su vėlesniais pakeitimais) [↑](#footnote-ref-2)
3. Lietuvos Respublikos biudžeto sandaros 1990-07-30 įstatymas Nr. I-430 (su vėlesniais pakeitimais); [↑](#footnote-ref-3)
4. Lietuvos Respublikos Finansų ministro 2003-07-03 įsakymas Nr. 1K-184 „Dėl Lietuvos Respublikos valstybės ir savivaldybių biudžetų pajamų ir išlaidų klasifikacijos patvirtinimo“ (su vėlesniais pakeitimais); [↑](#footnote-ref-4)
5. Lietuvos Respublikos 2017 metų valstybės biudžeto ir savivaldybių biudžetų finansinių rodiklių patvirtinimo įstatymas, 2016-12-22 Nr. XIII-177 [↑](#footnote-ref-5)
6. Kėdainių rajono savivaldybės Kontrolės ir audito tarnybos 2015-06-29 audito ataskaita Nr.K7-10 „DėlKėdainių rajono savivaldybės 2014 metų konsoliduotųjų finansinių ataskaitų rinkinio ir savivaldybės biudžeto ir turto naudojimo“;

   Kėdainių rajono savivaldybės Kontrolės ir audito tarnybos 2016-06-20 audito ataskaita Nr.K7-11 „DėlKėdainių rajono savivaldybės 2015 metų konsoliduotųjų finansinių ataskaitų rinkinio ir savivaldybės biudžeto ir turto naudojimo“;

   Kėdainių rajono savivaldybės Kontrolės ir audito tarnybos 2017-06-20 audito ataskaita Nr.K7-9 „DėlKėdainių rajono savivaldybės 2016 metų konsoliduotųjų finansinių ataskaitų rinkinio ir savivaldybės biudžeto ir turto naudojimo“ [↑](#footnote-ref-6)
7. Lietuvos Respublikos finansų ministro 2018 m. sausio 29 d. įsakymas Nr. 1K-33 „Dėl 2017 metų Lietuvos Respublikos viešojo sektoriaus subjektų grupių finansinėms ataskaitoms konsoliduoti sudėties, lygių ir atsakingų už konsoliduotųjų finansinių ataskaitų rinkinių rengimą viešojo sektoriaus subjektų patvirtinimo“ [↑](#footnote-ref-7)
8. Kėdainių rajono savivaldybės tarybos 2017-02-17 sprendimas Nr. TS-1[“ Dėl Kėdainių rajono savivaldybės 2017 m. biudžeto tvirtinimo](http://www.kedainiai.lt/action.php?ru=Wq6hjfKUIv&downl_doc_id=5537&m_doc_shop_v2_action=downl_sum)“ (su vėlesniais pakeitimais) [↑](#footnote-ref-8)
9. Lietuvos Respublikos finansų ministro 2011 m. balandžio 19 d. įsakymas Nr. 1K-152 (2017 m. vasario 24 d. įsakymo Nr. 1K-66 redakcija) „Dėl viešojo sektoriaus subjektų finansinių ataskaitų rinkinių konsolidavimo“  [↑](#footnote-ref-9)
10. Lietuvos Respublikos finansųministro 2008-05-08 įsakymas Nr. 1K-174 “Dėl viešojo sektoriaus apskaitos ir finansinės atskaitomybės 12-ojo standarto patvirtinimo”, 2008-07-04 įsakymas Nr. 1K-229 „Dėl viešojo sektoriaus apskaitos ir finansinės atskaitomybės 22-ojo standarto patvirtinimo“ (su vėlesniais pakeitimais); [↑](#footnote-ref-10)
11. Lietuvos Respublikos finansų ministro 2007-12-09 įsakymu Nr. 1K-388 patvirtinto 1-ojo VSAFAS „Informacijos pateikimas finansinių ataskaitų rinkinyje" 8 p. (su vėlesniais pakeitimais). [↑](#footnote-ref-11)
12. 2016-06-20 Administracijos direktoriaus įsakymas Nr.AD-1-657 „Dėl išlaidų nurašymo komisijos sudarymo“ [↑](#footnote-ref-12)
13. Kėdainių rajono savivaldybės tarybos 207-03-31 sprendimas Nr.TS-70 „Kelių priežiūros ir plėtros programos finansavimo lėšų, skirtų Kėdainių rajono savivaldybės kaimiškųjų seniūnijų vietinės reikšmės keliams (gatvėms) tiesti, taisyti (remontuoti), prižiūrėti ir saugaus eismo sąlygoms užtikrinti skirstymo ir naudojimo tvarkos aprašas“ [↑](#footnote-ref-13)
14. Kėdainių rajono savivaldybės tarybos 207-09-27 sprendimas Nr.TS-172 „Dėl Kėdainių rajono savivaldybės 2017 metų kelių priežiūros ir plėtros programos objektų sąrašo patvirtinimo“ [↑](#footnote-ref-14)
15. Kėdainių rajono savivaldybės tarybos 2016-12-30 sprendimas Nr. TS-272 „Dėl Kėdainių rajono savivaldybės 2017–2019 metų strateginio veiklos plano tvirtinimo“; [↑](#footnote-ref-15)
16. Lietuvos Respublikos valstybės ir savivaldybių įstaigų darbuotojų darbo apmokėjimo įstatymas, 2017-01-17 Nr.XIII-198 [↑](#footnote-ref-16)
17. Lietuvos Respublikos Socialinės apsaugos ir darbo ministro2017-04-12 įsakymas Nr. A1-177 „Dėl valstybės ir savivaldybių įstaigų darbuotojų pareigybių aprašymo metodikos patvirtinimo“ [↑](#footnote-ref-17)
18. Lietuvos Respublikos 2017-05-02 Viešųjų pirkimų įstatymo Nr. I-1491 pakeitimo įstatymas Nr. XIII-327 [↑](#footnote-ref-18)
19. Kėdainių rajono savivaldybės 2016-09-30 tarybos sprendimas Nr. TS-191 „Dėl sutikimo perimti turtą“. [↑](#footnote-ref-19)
20. Kėdainių rajono savivaldybės 2017-04-27 administracijos direktoriaus įsakymas Nr. AD-1-553 „Dėl turto perdavimo Kėdainių rajono savivaldybės administracijos Vilainių seniūnijai“ [↑](#footnote-ref-20)
21. Lietuvos Respublikos 2008-10-10 finansų ministro įsakymas Nr. 1K-233 „Dėl viešojo sektoriaus apskaitos ir finansinės atskaitomybės 16-ojo standarto patvirtinimo“ (su vėlesniais pakeitimais) [↑](#footnote-ref-21)
22. Lietuvos Respublikos 2007-12-28 želdinių įstatymas Nr. X-1241 (su vėlesniais pakeitimais) [↑](#footnote-ref-22)
23. Lietuvos Respublikos Vyriausybės 1999-06-03 nutarimas Nr. 719 „Dėl inventorizacijos taisyklių patvirtinimo“ (su vėlesniais pakeitimais); [↑](#footnote-ref-23)
24. Lietuvos Respublikos finansųministro 2008-05-08 įsakymas Nr. 1K-174 “Dėl viešojo sektoriaus apskaitos ir finansinės atskaitomybės 12-ojo standarto patvirtinimo”, 2008-07-04 įsakymas Nr. 1K-229 „Dėl viešojo sektoriaus apskaitos ir finansinės atskaitomybės 22-ojo standarto patvirtinimo“ (su vėlesniais pakeitimais); [↑](#footnote-ref-24)